L'excessiva salinitat del sòl, és la més gran de les dificultats de nutrició amb que pot enfrontar-se una planta terrestre. Tant és així, que els sòls salats limiten completament el creixement vegetal.\nLa presència de grans quantitats d'ions al sòl, suposa per a la planta dos greus inconvenients fisiològics. D'una banda l'acumulació d'ions com el sodi, impedeix l'absorció d'altres elements fonamentals per a la planta, com el potasi o el fòsfor. Però l'obstacle principal és el feble potencial osmòtic de la solució d'aigua carregada d'ions al sòl. Perquè l'aigua del sòl, amb un elevat contingut d'ions, circuli cap a la planta, els líquids intra-cel.lulars de la planta hauran de tenir una concentració encara més gran per aconseguir la diferència de potencial osmòtic suficient; en cas contrari la circulació d'aigua seria en sentit invers i la planta quedaria absolutament dessecada.\nAquelles plantes que han desenvolupat els mecanismes fisiològics necessaris i són capaces de viure en sòls amb elevades concentracions de sals, són els anomenats halòfits. Dues famílies, les Quenopodiàcies i les Plumbaginàcies, estan molt ben representades entre els halòfits.\nAls països mediterranis, els halòfits colonitzen dos tipus d'ambients diferents, els aiguamolls salats litorals -ex. deltes de l'Ebre i del Llobregat, rera platja de Torredembarra,...- i les conques endorreiques interiors de zones seques i salabroses -ex. llacunes de Bujaraloz, Monegros,...-\nAlguns d'aquests halòfits, especialment els de tendència continental, es retroben també a la muntanya de sal de Cardona i a les zones d'influència dels runams de les mines de sal, als propis runams allà on s'ha abocat una mica de terra, i a l'entorn de les surgències d'aigua salada. En destaquen els següents :\nAtriplex halimus, salat blanc, (fam. quenopodiàcies). Es tracta d'un arbust, molt freqüent a Cardona, de fulles ovades o romboidals, atenuades al pecíol, gruixudes i de color gris argentat. Aquestes fulles excreten sal, a través de pèls vessiculars. Un salat blanc a l'amanida estalvia d'afegir-hi sal. Es comú a les planes interiors de l'Ebre.\nAtriplex prostrata var. salina, herba molla, (fam. quenopodiàcies). D'entre les espècies del gènere Atriplex, A.prostrata var. salina és la que tolera les concentracions de sal més elevades, més que el salat blanc o A.halimus. Se'n diferencia perquè és tot ell més petit, de color verd clar i amb les fulles de forma triangular i una mica suculentes. Viu en indrets humits d'influència salina, com prop de les ribes del torrents Salat d'Avinyó i de Conangle (Balsareny), i a les vores del Llobregat a Sallent i del Cardener a Súria.\nLimonium hibericum (= L.catalaunicum ssp. procerum), ensopeguera o nebulosa, (fam. plumbaginàcies). Forma una densa roseta basal de fulles espatulades i una gràcil inflorescència, molt característica i vistosa, en forma de cua d'escorpí, plena de delicades flors de color lila, apergaminades. Aquesta espècie, freqüent i endèmica de la depressió de l'Ebre, viu també a les zones salades de Cardona, Súria i Sallent, i al torrent Salat d'Avinyó.\nArtemisia campestris, llemenosa, (fam. compostes). Mata de fulles compostes amb els segments linears, i nombrosos capítols minúsculs disposats en panícula. No és pròpiament un halòfit, sinó que viu en tota mena de zona ruderal seca, encara que d'altres espècies properes del mateix gènere sí ho són. La trobem a la muntanya de sal de Cardona i a les zones d'influència dels runams salins.\nArtemisia gallica, donzell marí, (fam. compostes). Mata similar a l'anterior, però de fulles molt més menudes i de color grisenc. És un halòfit estricte, especialista en créixer en sòls salabrosos i poc humits. El donzell marí, com el seu nom indica, és propi del litoral marí, tot i que també es troba a la part més seca de la depressió de l'Ebre. Al Bages la trobem només a la vall Salina de Cardona i els seus voltants.\nFrankenia pulverulenta, (fam. frankeniàcies). Planta anual de fulles petites, de fins a 5 mm, pubescents per sota tal com indica el seu nom específic, i més o menys revolutes que poden recordar les del timó. Les flors són igualment petites, amb 5 pètals d'un bonic color rosat. Frankenia pulverulenta és un halòfit estricte, exclusiu dels sòls més salins, característic de l'interior de la depressió de l'Ebre. No existia al Bages l'any 1914, quan el Dr. Pius Font i Quer va catalogar la flora de la comarca. Actualment Frankenia pulverulenta sí que es troba al Bages, exclusivament però als sòls salats per la mineria. Frankenia pulverulenta indica amb una proverbial precisió les surgències d'aigua salada. L'hem trobat damunt de la clapa de terra del runam de la Botjosa, a la base del runam del Cogulló d'on neix el torrent de mas les Coves, prop del torrent de Soldevila per on circula salmorra saturada lixiviada del runam del Cogulló i al Fusteret a Súria, just a la zona on l’aigua salada del runam es filtra al Cardener.\nTamarix canariensis, T.africana, tamarius, (fam. tamaricàcies). Els tamarius són arbustos sovint grans o arbrissons, ramificats des de la base amb branques gràcils i fulles caduques, molt petites, de la mida d'esquames que recorden les d'un xiprer. A la primavera, a més de les fulles noves, els tamarius treuen espigues de petites flors vistoses, blanques o rosades. Els tamarius viuen en sòls humits i lleugerament salins de la costa mediterrània, la depressió de l'Ebre i també als ouadis del desert del Sahara. Al Bages, els tamarius ressegueixen les rieres i rius una mica salabrosos. Al curs baix de la riera Gavarresa, que recull les fonts salades d'Oló i d'Avinyó, creixen tamarigars especialment bonics i extensos.\nSpergularia maritima, espergulària marginada, (fam cariofil·làcies). Es una herba de fulles oposades, suculentes, amb estípules ovades i flors de pètals rosats. Característica dels sòls salins litorals i de les planes de l'Ebre, es retroba també al Bages als llocs de més influència salina. L'hem vist al damunt de la clapa de terra del runam de la Botjosa, a les vores del torrent Salat d'Avinyó, al tram salat del torrent de Conangle i al Fusteret, a l'àrea de filtració de salmorra al Cardener.\nSpergularia diandra, espergulària diandra, (fam cariofil·làcies). Espècie similar a l'anterior, però més menuda, de fulles no tan suculentes i de flors rosades i més nombroses. Viu, si fa no fa, en els mateixos ambients fortament salins. Ambdues espergulàries creixen al capdamunt del runam de la Botjosa, a Sallent, a la part on s'hi va abocar una mica de terra.\nJuncus maritimus, jonc marí, (fam. juncàcies). El jonc marítim, fent honor al seu nom, tolera concentracions altes de sal a l'aigua, similars a les d'aigua de mar. El seu hàbitat característic són les jonqueres sobre sòls inundats d'aigua salada de la vora de mar. Al Bages, el retrobem a la zona d'entrada d'aigua salada de la riba del Cardener a Súria, al torrent Salat d'Avinyó, al tram salat del torrent de Conangle a Balsareny i al tram final de la riera de Bellver, a Callús, salinitzada a partir de la font de la Filosa pels lixiviats del runam del Cogulló.\nPotamogeton pectinatus, potamogèton o espiga d'aigua, (fam. potamogetonàcies). Els potamogètons són hidròfits, plantes que arrelen al fons dels cursos d'aigua i d'estanys. Potamogeton pectinatus és filiforme, constitueix unes cabelleres verdes dins de basses i sobretot als trams de rius d'aigües una mica salabrosos, ben il·luminades i poc turbulentes. Se'l podria confondre amb una alga però, a l'estiu, treu a la superfície les seves espigues de minúscules flors, poc aparents. Arrela al fons del Cardener i del Llobregat, en especial avall de les zones mineres de Súria i Sallent respectivament. Tot i ser actualment molt abundant, el Dr. Font i Quer no el cita a la seva flora. Cal entendre doncs que la dispersió de Potamogeton pectinatus al Bages és un fet del segle XX, degut a la salinització de l'aigua dels dos rius.\nEnteromorpha intestinalis, alga verda (div. Cloròfits). Una alga verda, Enteromorpha intestinalis de la família de les Ulvàcies, característica de les aigües somes, tranquil·les, ben il·luminades, eutròfiques i salades dels aiguamolls litorals i de la zona infralitoral marina en costes planes i arrecerades, indica al Bages els trams de rius i rieres d'aigua més salobre o ja salada a causa de la contaminació de la mineria. El seu tal·lus és tubular i poc o molt ramificat. A finals de primavera i a l'estiu, sobretot si l'aigua a més de sals conté nutrients, Enteromorpha intestinalis creix fins a formar grans masses verdes, ancorades al fons o surant a la superfície, que poden arribar a ocasionar condicions d'anòxia a l'aigua molt perjudicials per als peixos. Creix al tram més salat del Riudor, el del mas Lluçà; al riu Llobregat a la Botjosa, allà on coincideixen la filtració de sal provinent de l'aqüífer salinitzat pel runam amb la desviació de part del cabal cap a canals; al riu Cardener a la Carosa (La Coromina), a l'aigua salobre, estancada a la llera abandonada abans de la confluència amb la sortida del túnel de desviament i, almenys abans que el runam de Cabanasses (Súria) fos tapat, creixia també al curs més baix de la riera d'Hortons. En condicions ambientals similars però d'aigua dolça, llavors és una altra espècie d'alga verda molt més habitual, el cinell (Cladophora glomerata), d'aspecte filamentós en comptes de tubular, qui forma les masses verdes en aigües tranquil·les i riques en nutrients.\nUna exploració botànica completa dels ambients salins del Bages faria exhaustiva la llista d'halòfits, probablement posaria de manifest més encara la seva afinitat amb les espècies dels erms salabrosos continentals i definiria millor les característiques de les reduïdes zones salades de la comarca.


La gent gran no veu positiu que es contracti una empresa pel SAD | BonDia Diari digital d'Andorra.\nLa gent gran no veu positiu que es contracti una empresa pel SAD\nDl., 13/11/2017 - 03:40\nEl secretari de la Federació de la gent gran d’Andorra i també representant dels pensionistes a la CASS, Lluís Sàmper, va destacar que la gent gran no veuria positiu que es contractés una empresa privada per cobrir el servei d’atenció domiciliària (SAD) durant els caps de setmana o els vespres. En aquest sentit, des del col·lectiu s’exposa que “a les persones grans no els agraden els canvis ni les cares noves”. De fet, ja s’han produït diversos casos en què l’usuari rebutja ser atès per una persona quan aquesta no és la que normalment li ofereix el servei. Aquest és l’únic neguit que tenen amb relació a la reorganització del SAD, ja que comparteixen l’aposta perquè el Govern gestioni el servei, tenint en compte que permet optimitzar recursos.\nSàmper remarca, però, que el que urgeix a mig termini és la posada en marxa de pisos tutelats per a la gent gran que viu sola. Va recordar que ha Ordino ja se n’han posat a l’abast però el volum no és suficient. Tampoc ho és el nombre de pisos que hi ha al Calones, i una mostra d’això és que hi ha llista d’espera. El representant dels pensionistes a la CASS va proposar algunes ubicacions, com poden ser els pisos de Prada Casadet de la seguretat social o els espais del Solà d’Enclar, que “estan morts de riure”. Per fer-ho, “només cal voluntat política”, va dir.\nTambé amb relació a la CASS, Sàmper va defensar la necessitat de crear un tribunal interdisciplinari (amb conclusions d’obligat compliment) quan no hi ha acord entre el metge de la seguretat social i el metge extern per a les pensions d’invalidesa. A hores d’ara, si no coincideixen els dos experts es pot demanar un peritatge d’un forense, però el resultat no és vinculant per la CASS. Per això, si la seguretat social es manté en la seva diagnosi, l’única solució és anar a la Batllia, un pas que no tothom pot assumir econòmicament.\nUrgència d’una llei de la dependència\nUn estudi elaborat pel Govern fa uns anys concloïa que el 50% de la gent de més de 80 anys són dependents. Pel representant dels pensionistes al consell d’administració de la CASS, aquest fet mereix un tractament. I per donar-hi resposta remarca que el que caldria és l’aprovació d’una llei de dependència. Però tan important com això és analitzar com es finançaria. Davant d’aquest fet, Sàmper va apuntar que potser caldria cotitzar per aquest concepte. En tot cas, no hi ha només aquesta via i recorda que es podrien fixar impostos en productes com l’alcohol, al mateix temps que va remarcar la necessitat de ser “més solidaris i comprensius amb un percentatge important de gent gran”. Sàmper va recordar que “la nota positiva” és que el Govern ja ha impulsat una enquesta a persones de més de 80 anys per conèixer com viuen, un treball que hauria de permetre desenvolupar la futura llei de la dependència.\nEn Comú farà un casal més ampli per a la gent gran\nLa gent gran demana intervenir en la reforma de la Llei de la CASS


El programa L'Estenedor del Departament de Joventut presenta 31 activitats d'estiu per a joves - Revista Cambrils\nEl programa L'Estenedor del Departament de Joventut presenta 31 activitats d'estiu per a joves\nPublicat el Dimecres, 19 de maig de 2021 10:52h\nCartell de les activitats del programa L'Estenedor de Joventut | Cedida\nEl Departament de Joventut de l’Ajuntament de Cambrils ha presentat una nova edició el programa d’activitats d’estiu per a joves L’Estenedor que ofereix 492 places de 31 activitats d’àmbits tan diversos com la fotografia, el disseny, la pintura i el dibuix, la cuina, la perruqueria, la confecció, la ràdio, els idiomes o els esports d’aigua.\nEl programa d’aquest 2021 inclou novetats com un taller de ràdio amb la col·laboració de Ràdio Cambrils, un curs de rem amb el Club de Rem Cambrils, danses urbanes, el taller de fotografia amb Elena Aguirre (que ha exposat recentment a l’Ateneu), un taller dibuix manga amb un jove entrevistat a #laveujove, un curs creació teatral amb l’actor Adrià Cubells, i un taller per aprendre a fer pentinats còmodes per l’estiu. A més, també s’han programat algunes activitats clàssiques que funcionen i que per això es repeteixen cada any com la formació en llengua anglesa, la robòtica, l’artística de teatre i la pintura, la salut emocional, l’oferta esportiva i les activitats més lúdiques.\nLes inscripcions s’iniciaran a partir de l’1 de juny i es podran fer a través de la web www.joventutcambrils.cat o bé presencialment a l’Ateneu Juvenil de 10 a 14h (demanant cita prèvia al correu joventut@cambrils.org o bé per whatsapp). Totes les activitats tenen un preu públic assequible i subvencionat en diferent percentatge segons el cost de l’activitat i l’àmbit. Tot i això, hi ha un seguit d’activitats susceptibles de ser subvencionades en un 25 o 50% addicional amb la tarifació social. Totes les persones que compleixin els requisits de tarifació social i ho hagin sol·licitat, se’ls aplicarà un preu més reduït en les activitats indicades.\nL’Estenedor és un programa que va iniciar el Departament de Joventut de l’Ajuntament de Cambrils el 2011 i que està integrat en el Pla Municipal de Joventut de Cambrils 2017-2020, prorrogat pel 2021. La regidora de Joventut, Natàlia Pleguezuelos, ha explicat que enguany el fil conductor serà aconseguir un món més sostenible i ecològic i per això es portaran a terme diferents accions relacionades amb la sostenibilitat en els diferents tallers programats.


Valverde: "Era un dia important per a Griezmann, amb tantes baixes" - CATzona\nErnesto Valverde ha valorat positivament el triomf del seu equip, explicant que “l’inici del partit ha estat molt bona, però en una jugada aïllada ens han fet gols i això ens ha tret del partit una mica. Però s’ha jugat bé, obrint molt la seva defensa. I la segona part, a base d’insistir s’ha aconseguit guanyar. El tècnic, sense mostrar-se eufòric, ha volgut deixar clar que no decideix qui juga pensant en el mercat de fitxatges, quan li han preguntat per l’absència de Rakitic.\nEn parlar sobre l’autor dels dos primers gols, Griezmann, ha dit que “admeto que era un dia important per al francès, amb tantes baixes. Però ha jugat molt bé, ha estat molt endollat, i quan jugadors com aquests mostren aquesta actitud, es poden marcar diferències”.\nValverde ha tingut paraules molt positives per a Ansu Fati, “el jugador més jove que he fet debutar. Ansu Fati és molt descarat, atac l’espai, ataca els defenses rivals…és molt jove, cert. Però no vull mirar els anys, vull mirar el rendiment”. El tècnic també ha explicat que “Carles Pérez cada cop suma més experiència”.\nL’entrenador però, s’ha queixat ja que “ens fan gols malgrat que ens arriben poc. I solen ser gols bonics, la veritat”. Valverde no ha volgut parlat de rumors de mercat, com poder perdre Alexis o fitxar Neymar.\npressiod espues de perdua, mostra més. un


El Gran Recapte 2020: virtual i més necessari que mai | Notícies | FUNDACIÓ BANC DELS ALIMENTS, Barcelona\nEl proper dilluns 16 de novembre es posarà en marxa la 12ª edició del Gran Recapte que com a conseqüència de la pandèmia COVID-19 ha hagut de modificar el seu format i convertir-se un una campanya de donacions virtuals. Els responsables dels Bancs dels Aliments han presentat aquest matí, a la seu del Banc dels Aliments de Barcelona, tots els detalls “d’un gran Recapte que serà un Gran Repte, donat el complicat moment d’emergència social que estem vivint actualment” en paraules de Roser Brutau, presidenta de la Federació Catalana de Bancs dels Aliments.\nEl Gran Recapte aporta als Bancs dels Aliments uns 4’5 milions de quilos de mitjana anuals, el que representa prop del 25% del total d’aliments que distribueixen al llarg de l’any. La irrupció de la COVID-19 ha representat un 40% d’augment de la demanda d’aliments. El que implicaria que el Gran Recapte hauria d’assolir enguany 6 milions de quilos. Lluís Fatjó-Vilas, director del Banc dels Aliments de Barcelona s’ha mostrat prudent “donat que és una xifra molt elevada” però ha recordat que “apel·lem i confiem en la solidaritat que la ciutadania ha demostrat anys rere any envers el Gran Recapte per aconseguir el millor resultat possible”.\nCom a conseqüència de la irrupció de la COVID-19, els Bancs dels Aliments s’han vist obligats a reformular la campanya, eliminant la recollida física d’aliments i transformant la donació d’aliments en donacions monetàries destinades a la seva adquisició. La campanya canvia de format per minimitzar el risc de contagi i suprimir la classificació dels aliments recaptats, que és inviable.\nLa campanya del Gran Recapte es farà a lo llarg de la setmana del 16 de novembre i fins al dissabte 21 en els principals supermercats i serà el mateix personal qui convidin a la ciutadania a fer donacions a l’hora de pagar a caixa, mitjançant un CODI GRAN RECAPTE que s’oferirà al donant. El divendres 20 i el dissabte 21 de novembre, es reforçaran aquests supermercats més significatius amb la presència de voluntariat, que explicarà la importància de seguir col·laborant en el Gran Recapte. Un cop finalitzada la campanya s’adquiriran i distribuiran aliments bàsics com llet, oli, llegum o conserves, amb la totalitat de les donacions aconseguides, a les entitats de l’entorn, sempre amb criteris d’equitat.\nEl registre del voluntariat va a bon ritme i ja són 4 mil les persones inscrites de les 6 mil que calen. Finalment el Banc dels Aliments de Girona no comptarà amb la figura del voluntariat. Aquests estaran presents a 655 punts de recollida, els de majors dimensions.\nAquest any es repetirà l’acció de donacions en què es van incorporar alguns Mercats Municipals de Barcelona, però s’ampliarà el nombre, passant de 5 a 20. També se sumaran mercats de la resta del territori i botigues de proximitat. En total seran vora uns 700 establiments de petit comerç. Les donacions es faran a través d’uns tiquets per valor de 3€ que serviran per adquirir productes d’alt valor nutritiu com carn, ous o peix. Els productes recaptats es distribuiran directament a entitats socials properes als establiments participants.\nL’altre gran canal de donació serà la web pròpia dels Bancs dels Aliments, www.granrecapteonline.com, els fons aconseguits es destinaran a la compra i distribució d’aliments. Aquest any s’incorpora també el canal de pagament BIZUM que amb el CODI 33596 pretén agilitzar les donacions des del mòbil i arribar a un públic més ampli.\nPer fer donacions www.granrecapteonline.com BIZUM 33596 i des del 16 fins al 21 de novembre a la caixa dels supermercats


Penya @rlekinats.com: de setembre 2010\n"Hiroshi ha estat un factor més per seguir el Sabadell"\nNami Fukunaga amb una bufanda arlequinada\nNo cal dir que l'arribada d'Ibusuki Hiroshi al Centre d'Esports Sabadell ha estat una petita 'revolució' al club arlequinat. Fa poc, des del club s'informava de l'allau de visites procedents del Japó que ha rebut en el darrer mes la pàgina web oficial. Una mica abans, s'informava de la primera alta com a sòcia d'una ciutadana japonesa. @rlekinats.com s'ha posat en contacte amb ella. És diu Nami Fukunaga, viu a Castellar del Vallès i ens ha explicat què li ha fet donar-se d'alta del Sabadell i les seves sensacions els primers cops que va anar a la Nova Creu Alta\nPrimer de tot, què fa una japonesa vivint a Castellar del Vallès?\nVaig venir a Catalunya al juliol del 2009. Jo estudiava a Barcelona i vaig conéixer un noi de Castellar. Vaig haver de marxar al Japó, però vam continuar mantenint la relació i al final vaig fer el pas de venir a viure aquí l'any passat i fins ara.\nI el més sorprenent, que fa una japonesa seguint al Sabadell?\nEl meu marit és un gran seguidor al Sabadell i va jugar en el club quant era més petit. Sens dubte, ell ha influenciat que jo segueixi a l'equip. També l'arribada d'Hiroshi ha estat un factor més per seguir-lo amb més força, però ja la temporada passada vaig anar a veure alguns partits.\nQuè va ser el que et va animar a fer-te sòcia?\nLa veritat és que estava bastant indecisa si fer-me sòcia fins que vaig arribar a les oficines a la Nova Creu Alta. Vaig acompanyar al meu marit a renovar el carnet i em van insistir que mereixia la pena. A més, l'Albert, el noi de les oficines, em va dir que seria la primera sòcia japonesa del club. Això i el fet que hi hagi un jugador del meu país a l'equip em va animar encara més.\nQuines sensacions vas tenir el dia que vas trepitjar per primer cop la Nova Creu Alta?\nVa ser l'any passat i el partit no podia ser un altre que contra el Terrassa, que em van explicar una mica la rivalitat que hi ha. Vam guanyar per 2-0 i vaig sortir contenta de l'estadi. Hi havia més gent de la que m'imaginava. Nens, dones, persones grans animant l'equip amb tambors, banderes, paperets... Em va semblar un gran ambient i diferent el que pot tenir un altre equip. Més proper. La veritat és que va ser molt divertit.\nQuè et sembla l'inici de Lliga del Sabadell 2010-2011?\nEncara és aviat per saber si aconseguirem alguna cosa important a final del campionat, però hem començat bé la Lliga i tothom diu que estem jugant bé. Així que per què no pot ser aquest el nostre any?\nPer acabar, seguiràs sent sòcia i recolzant l'equip el dia que Hiroshi no estigui al club?\nFoto: Nami Fukunaga\nPublicado por Miguel Angel "almunia" en dijous, de setembre 30, 2010 Cap comentari :\nEl 33.555 és el número amb el que jugarem enguany\nUn cop passat l'estiu, ja queda menys per Nadal i en aquesta època de l'any una de les moltes tradicions és el sorteig extraordinar de la Loteria de Nadal. @rlekinats.com també té per tradició participar-hi i aquest any no serà menys. És per això que us fem saber que ja disposem de les paperetes de cara al sorteig del proper 22 de desembre que se celebrà a Madrid. El nostre número de la sort és el 33.555 i, com cada any, la papereta costa 2,50€ cada una. D'aquests dos euros i mig, és juga dos euros i cinquanta cèntims per col·laboració amb la Penya.\nPublicado por Miguel Angel "almunia" en dimecres, de setembre 29, 2010 Cap comentari :\nPortada de l'edició número 24\nJa diuen que més val tard que mai. I això és pot aplicar perfectament a la revista digital El Saballut. Després d'uns mesos d'inactivitat degut a problemes personals dels encarregats de realitzar la revista, ja podem avançar que la publicació tornarà a sortir de forma mensual amb la nova temporada. El fet que la revista sigui totalment amateur i la realitzin persones en el seu temps lliure ha fet que no tingui una periodicitat exacte. L'objectiu a partir d'ara és que un cop s'hagi jugat el darrer partit del mes, al cap d'un parell de dies, la revista la puguin llegir tots els aficionats al Sabadell.\nUs recordem que El Saballut és pot descarregar per dues vies diferents: a través de la web Ex-Oficial del C.E. Sabadell i/o a través del nou portal web dedicat al club arlequinat que va sortir a la llum ara fa uns mesos i que és obra de Josep Garrido, soci arlequinat resident a Múrcia, cesabadell.com. També us recordem, que qui vulgui recuperar les edicions anterior del Saballut les pot trobar en ambdues webs. A més, un cop la revista s'hagi publicat, aquest portal web també l'anunciarà mitjançant un article en que s'avançaran els seus continguts.\nL'edició d'aquest mes de setembre, la número 24, compta amb les seccions habituals de les revistes anteriors. El partit a partit, amb les cròniques de tots els partits disputats en el mes corrent, l'informació més detallada dels rivals amb els que s'enfrontarà el Sabadell en els propers trenta dies, notícies relacionades amb el club i la columna d'opinió, que aquest mes és obra del periodista de Ràdio Sabadell, Adrian Arroyo. A més, i com no podia ser d'un altre manera, la secció estrella del Saballut: l'entrevista. En aquesta ocasió, el protagonista no és un altre que un dels components de l'àrea esportiva i exjugador arlequinat, Xavi Roca.\nPublicado por Miguel Angel "almunia" en dimarts, de setembre 28, 2010 Cap comentari :\nEls jugadors celebrant l'únic gol del partit obra d'Isaac Cuenca\nAlacant 0-1 Sabadell\nAlacant: Alberto, Álex García, Alcántara, Castán, Blanco, Alcolea (min. 66 Fonte), Serramitja, Urrea, Nacho Casanova (min. 52 Rubén), Manzano (min. 58 Uriarte) i Óscar Martín.\nSabadell: De Navas, Toni Lao, David Bermudo, Pagès, Agustín, Robles, Cuenca, Fito (min. 66 Manga), Marc Fernández (min. 82 Joaquin), Puigdollers (min. 70 Juvenal) i Eneko.\nGols: 0-1 Cuenca (min. 38)\nEstadi: Ciutat Esportiva de Villafranqueza (300 espectadors)\nEra la primera visita del nostre equip a la Ciutat Esportiva de Villafranqueza on aquesta temporada l'Alacant jugarà els seus partits com a local, almenys durant la primera volta de campionat. Camp força petit i també incòmode on el Sabadell va saber treballar fort en defensa per a poder sortir a la contra de forma perillosa. Els primers minuts de partit no van tenir un dominador clar i les ocasions de gol tampoc van existir, fins que els locals van gaudir de la primera aproximació clara als 33 minuts amb un xut escorat de Nacho Casanova que De Navas va aturar espectacularment. Acte seguit era Serramitja quan tot sol va xutar massa alt des de dins de l'àrea saballuda després d'una altra jugada de Nacho. Van perdonar els de Vicente Borge i poc abans d'arribar al minut 40 una contra molt ben trenada entre Marc Fernández i Isaac Cuenca va acabar amb el gol d'aquest últim amb un toc suau i en el que res va poder fer el porter Alberto. L'alegria entre els nostres homes va ser molt gran tot intentant oblidar el dur cop patit dimecres passat davant el Teruel. A la segona meitat es va continuar veient un partit molt seriós de tota la defensa sabadellenca on Pagès va sobresortir fent desaparèixer del partit al davanter més perillós dels blaus, Óscar Martín, que només va poder provar sort amb algun xut llunyà. I la sentència hauria pogut arribar en una altra contra en la que Marc sol davant el porter Alberto va creuar molt bé la pilota que acabaria picant al pal de la porteria local. També Juvenal ho va intentar de lluny, però el segon gol dels nostres es continuava fent de pregar, més encara quan al minut 76 una bonica jugada de Cuenca va acabar altre cop picant contra el pal d'Alberto i el refús tampoc el podria aprofitar Manga que xutaria fora. Fou una pena que acabaria significant un patiment extra per als nostres en els darrers 10 minuts de partit quan l'Alacant va volcar-se sobre la porteria d'un De Navas que salvaria l'empat en un remat a boca de canó de Serramitja que acabaria en servei de cantonada. Finalment els nervis van valer la pena en la que seria la segona victòria de la temporada, primera fora de casa, en una demostració d'ofici i treball sobre un camp ben complicat.\nPublicado por MUTIO en dilluns, de setembre 27, 2010 Cap comentari :\nSuperar la dura derrota de dimecres. Aquest és l'objectiu que és marca l'equip de Lluís Carreras per l'enfrontament d'avui a la Ciutat Esportiva de Villafranqueza davant l'Alicante. La inesperada derrota davant el Teruel va ser un cop fort per l'equip, però el fet de jugar només quatre dies més tard li dona l'oportunitat de refer-se. L'Alicante, per la seva banda, buscarà allargar la seva ratxa de partits sense perdre. Des de que va caure en l'estrena del campionat a Los Arcos d'Oriola, els homes de Vicente Borge han encadenat quatre partits -una victòria davant l'Alzira i tres empats consecutius- sense conéixer la derrota.\nEl Sabadell es desplaça a Alicante amb la baixa coneguda del central navarrés Mikel Azparren, que en té per tres setmanes mínim, i l'important absència del japonés Hiroshi que ha marxat a la China per jugar un campionat asiàtic Sub 19 amb la seva selecció. Pel que fa a la resta de futbolistes, el tècnic de Sant Pol podrà comptar amb tots ells i s'esperen canvis en l'onze titular. Robles té molts números de tornar a ser de la partida, veiem si Pep Pagès continua a l'eix de la defensa o bé utilitza a Lao de central i Chapi Arnau al lateral. Joaquin o Marc Fernández seran la referència a dalt degut a la baixa d'Hiroshi. Pel que fal a l'Alicante, l'exarlequinat Vicente Borge\nUn partit que donarà inici a les 11.45h. i que per primer en molts anys no es jugarà al José Rico Pérez. L'Alicante va decidir traslladar-se a la seva antiga casa, la Ciutat Esportiva de Villafranqueza i deixar de compartir estadi amb el seu rival ciutadà, l'Hèrcules. El Sabadell només ha guanyat dos cops a l'Alicante en el seu estadi, curiosament les dues pel mateix resultat (1-2) i l'última la temporada passada amb David Pirri a la banqueta. L'encontre el xiularà Pizarro Gómez del col·legi madrileny.\nTots els Alicante-Sabadell\n* Clickeu en el resultat per llegir la crònica\nPublicado por Miguel Angel "almunia" en diumenge, de setembre 26, 2010 Cap comentari :\nC.E. Sabadell 2-0 C.E. Manresa\nC.E. Sabadell: Laura, Lydia, Sílvia, Peque, Aïna, Esther, Gisela, Carla López, Anna, Tània i Carla Ucero. També van jugar: Arantxa, Mélany, Judith, Yáiza i Anita.\nGols: 1-0, minut 46, Anna (penal) i 2-0, minut 88, Arantxa.\nEstadi: Poliesportiu Olímpia (120 espectadors)\nBon principi de pretemporada del nostre equip femení, que ja va sortir al camp amb les idees clares des del primer minut davant un Manresa mermat d'efectius però que en cap moment va deixar de lluitar.\nEl principi del partit va ser d'un domini altern, on la ocasió més clara va ser en un servei de córner de Esther, rematat per sobre el travesser per Sílvia, al quart d'hora del partit. Aquí, el CE Sabadell va fer un canvi tàctic que va provocar més afiançament del nostre joc, només trencat per un xut als vint minuts del Manresa molt per sobre la porteria. En el minut 21 una internada d'Anna va ser tallada per un penal que l'àrbitre no va saber veure, i el Manresa es va recomposar i va mantenir la seva presència en el partit, encara que a partir dels quaranta minuts, es va començar a trencar el partit, amb un xut d'Anna, aturat per la portera visitant, a la següent jugada, Anna va tornar a escapar-se per la banda i Tània va rematar, un altre cop a les mans de l'arquera manresana. Es notava el domini arlequinat, i Gisela, amb un fort xut tret sota pals per la defensa primer i Anna en una altre aturada de la portera, va tancar la primera part, amb un 0-0 injust al marcador.\nLa segona part va començar amb un xut del Manresa aturat per Laura i a la següent jugada, la defensa visitant només va poder aturar a Anna fent-li penal, que va llençar amb seguretat per fer l'1-0. El Manresa volia reaccionar, i va fer una ràpida jugada però va xutar fora de l'àrea sense convenciment. El CE Sabadell es va posar llavors el mono de feina, i al mig camp es va lluitar totes i cadascuna de les boles en joc. Carla Ucero va xutar vora el minut 10, i un minut desprès Anna va tenir dues oportunitats, la primera treta per la portera manresana i la segona enviada fora. Al quart d'hora de la segona part, Oriol Alzúria va veure clar els canvis per rematar al rival, van marxar Tània i Lídia i varen entrar Judith i Mélany, que van augmentar la nostra possessió de la bola i més sumant que a la mitja hora de joc, amb l'entrada de Arantxa per Carla Ucero, Mélany va tenir una jugada personal impressionant treta per la defensa, i el Manresa va aguantar les seves esperances en jugades amb pilota bombejada, però al minut 43, es va rematar la victòria, en una jugada on primer Judith i desprès Anna van llançar la bola al pal i Arantxa va rematar la bola a dintre la porteria amb el rebot a la cama d'una defensa rival. Tres punts molt lluitats, però també molt merescuts.\nEl gol de l'1-0 (Cedit per Pedro Salado)\nPublicado por Jordi Romagosa i Riera en dissabte, de setembre 25, 2010 Cap comentari :\nVicente Borge segueix entrenant, per segon any consecutiu, l'Alicante C.F.\nSegona temporada consecutiva a Segona B de l'Alicante C.F. després del seu fugaç pas per la Segona Divisió A. Serà també el segon curs amb l'exarlequinat Vicente Borge d'entrenador. Enrere queda aquells equips poderosos que el feien tèmer en el grup tercer. La crisis econòmica la ha notat i molt l'Alicante i ara és un club més de la divisió de bronze del futbol espanyol. Aquest any destaca per ser un equip molt jove, on la majoria dels seus futbolistes no sobrepassen els 25 anys.\nTot fa indicar que l'Alicante ha perdut nivell respecte la temporada passada. Han marxat futbolistes importants com Adama Guirà (Logroñés), Gato (Alcoyano), Sergio Postigo (Osasuna B), Viyuela (Badajoz), Gámiz (Getafe B) o Negredo (Oviedo). En el capítol d'altes destaca la presència del migcampista Sergio Alcolea, que després d'una temporada al Alcoyano, ha recalat en l'equip de Borge. També destacable el fitxatge del català Marc Serramitja procedent del Gavà i que ja s'ha estrenat com a golejador. Acebal i Ruben Martínez completen la zona ample del camp. A la defensa, destaca el lateral esquerre Àlex Blanco que li agrada bastant incorporar-se a l'atac. Els encarregats de fer els gols seran Jon Uriarte, Urrea, que va deixar el Lleida a última hora pels problemes econòmics d'aquests, i dos jugadors que van disputar el playoff d'ascens a Segona A com Manzano i Ruben Fonte al Guadalajara i Ontinyent, respectivament. Destaca a l'Alicante la presència de David De Pablos, qui va estar a punt de firmar pel Sabadell fa dos anys, però al final no es va fructificar l'acord.\nTemporada tranquil·la la que hauria de viure Vicente Borge a l'Alicante. Té equip suficient per no patir per la permanència, però lluny dels equips que estan cridats a estar a la part alta de la classificació. Mitja taula amb aspiracions de Copa hauria de ser el resultat final de l'equip alacantí enguany. Un Alicante que ja no juga els seus partits al José Rico Pérez, sinó que ha tornat a la que va ser casa seva fa uns anys, la Ciutat Esportiva de Villafranqueza. L'últim precedent entre Alicante i Sabadell a terres alacantines va ser l'1-2 de la temporada passada amb David Pirri a la banqueta i gol de Jesús Milán.\nPublicado por Miguel Angel "almunia" en dissabte, de setembre 25, 2010 Cap comentari :\nRoberto va exercir de capità durant alguns partits\nEra sabut per tothom la decisió de l'entrenador i els responsables esportius de no comptar amb Roberto Morales per aquesta temporada. El jugador, amb un any més de contracte, i el club no van arribar a cap acord durant aquest estiu per rescindir aquest any i no ha estat fins avui que el jugador extremeny s'ha desvinculat totalment del club arlequinat. Roberto Morales, que va recalar al Centre d'Esports Sabadell a l'estiu del 2006 procedent del Don Benito, va aconseguir juntament amb els seus companys el tant desitjat ascens a Segona B consumat al juny del 2007 a l'Hermanos Antuña de Mieres i la classificació per les eliminatòries d'ascens a Segona A del 2009.\nLa trajectoria de Roberto Morales al Sabadell va anar de més a menys, sobretot per la greu lesió que va patir fa tot just tres any en un partit a la Nova Creu Alta davant l'Eivissa de la quarta jornada de Lliga. Arrel d'aquella lesió, el jugador extremeny que havia merevellat a l'afició durant l'any anterior a Tercera mai es va tornar a veure. Fa dos anys va deixar pincelades de la seva qualitat, però serà recordat, tristement, pel jugador que va errar el penal que hagués significat l'empat a un davant el Real Unión a l'estadi. La temporada passada, la darrera com arlequinat, va ser per oblidar i d'aquí que el club decidís no comptar amb ell per enguany. El seu darrer partit amb el Sabadell va ser el passat agost en partit de pretemporada disputat a Igualada, mentre que ens hem de remuntar al passat 4 d'abril per recordar el darrer partit oficial. Va ser al Nuevo Las Gaunas davant el Logroñés i amb resultat d'empat a zero. Quant Roberto Morales va disputar el partit número 100 en Lliga, aquest portal web li va fer una entrevista. Des d' @rlekinats.com volem agrair els seus anys al C.E. Sabadell i desitjar-li molta sort en el futur.\nEls números de Roberto\nPlay Off: 8/1\nCopa Rei: 2/0\nCopa RFEF: 3/2\nCopa Catalunya: 4/0\n* En primer lloc nombre de partits i al costat nombre de gols\nPublicado por Miguel Angel "almunia" en divendres, de setembre 24, 2010 Cap comentari :\nMillor Jugador de la temporada 2010-11: Benidorm-Sabadell\nHiroshi va marcar i va ser el millor\nAmb els seus vots, els socis i sòcies d'@rlekinats.com han decidit que el millor jugador del partit de diumenge passat a l'estadi Guillermo Amor de Benidorm ha estat:\nHiroshi: 19 vots\nCuenca: 14 vots\nAzparren: 3 vots\nIbusuki Hiroshi s'estrena a la classificació general amb aquesta nominació. Al capdavant continua Isaac Cuenca amb dos i Agustín amb una empatat amb el davanter japonés. Recordem als socis que poden continuar votant el millor jugador del partit de dimecres davant el Teruel al Fòrum Ex-Oficial del C.E. Sabadell\nHiroshi i Joaquín van coincidir en el terreny de joc, però no van poder marcar.\nSabadell 0-2 Teruel\nSabadell: De Navas, Toni Lao (min. 75 Raúl Rodríguez), Pagès, Agustín, Bermudo, Juvenal (min. 46 Robles), Puigdollers, Manga (min. 60 Joaquin), Cuenca, Eneko i Hiroshi.\nTeruel: Caballero, Jael (min. 36 Aimar), Jaime, Negral, Kiko, Borja, Monforte, Valleros, Cristian (min. 79 Pérez Rubio), Enric Pi (min. 60 Juli) i Salva.\nGols: 0-1 Cristian (min. 26) i Monforte (min. 70)\nEstadi: Nova Creu Alta (1.400 espectadors)\nGerra d'aigua freda la que ha rebut el Centre d'Esports Sabadell. En partit de la cinquena jornada de Lliga, un recent ascendit a Segona B com el Teruel ha fet un gran partit a la Nova Creu Alta i s'ha emportat els tres punts en joc. Un equip l'aragonés que s'ha plantat molt bé en el terreny de joc i ha practicat un joc vistós e impropi de la Segona Divisió B. Ja va avisar Lluís Carreras que seria un partit complicat i els pitjors presagis s'han complert. Ha estat l'equip de Calderé qui ha gaudit de la primera ocasió del partit en un remat de Borja a la sortida d'un córner. Tot seguit, Manga ha tingut una de les millors ocasions del partit per part arlequinada, però el seu remat de cap ha picat al pal. Poc més a dir d'ocasions per part sabadellenca. Un Teruel molt atrevit i amb bon toc de pilota s'ha fet amb el domini del joc i fruit d'això ha arribat el primer gol del partit. Pilota llarga que pentina Salva cap a Cristian i aquest amb un toc suau supera la sortida de De Navas. Amb aquest resultat s'ha arribat al descans, ja que un remat d'Hiroshi a centrada d'Eneko ha sortit fora.\nLa segona meitat amb començat amb un Sabadell convençut de remuntar el partit. De nou el japonés ha pogut empatar, però el seu remat ha sortit fregant el pal de la porteria de Caballero. El Sabadell buscava l'empat i tenia el domini de la pilota, però avui ha faltat frescura en homes important en partits anteriors com el cas d'Isaac Cuenca. El Teruel, sortint mol bé des del darrera, hauria pogut sentencia molt abans del que ho ha fet. Finalment, Monforte des de dins l'àrea i amb un xut que ha tocat en un defensor arlequinat, ha establert el 0-2 que a la postre seria definitiu. Més aprop ha estat el tercer gol aragonés que no pas el gol que fes retallar distàncies al Sabadell. Ni el fet de jugar amb un segon davanter amb l'entrada del recuperat Joaquin ni jugar amb tres defenses ha fet crear més ocasions. El Teruel ha estat millor i ha merescut guanyar el partit.\nPublicado por Miguel Angel "almunia" en dijous, de setembre 23, 2010 Cap comentari :\nPrimera i única jornada intersetmanal de la temporada. Tal i com va passar fa dos anys amb la visita del València Mestalla, que va acabar amb victòria arlequinada per 2-0, hi tornarà haver partit de Lliga en un dimecres a l'estadi. En aquesta ocasió, ens visita un nouvingut a la categoria que no trepitjava des de feia 19 anys, el C.D. Teruel. Serà la primera ocasió en que sabadellencs i aragonesos s'enfrontin en partit oficial. Els arlequinats trataran de fer bo el punt aconseguit dissabte passat al Guillermo Amor de Benidorm i sumar la segona victòria consecutiva a la Nova Creu Alta. No ho posarà gens fàcil el Teruel, que després de la primera victòria de la temporada davant l'Hospitalet, buscaran la segona consecutiva per seguir escalant posicions a la classificació.\nPel que fa al Sabadell, Lluís Carreras semblava que podia disposar de la totalitat de la plantilla un cop que Joaquin Rodríguez s'ha recuperat dels seus problemes físics, però la lesió muscular d'Azparren a Benidorm ho impedirà. D'aquesta manera, el de Sant Pol de Mar haurà de variar la zona defensiva fent entrar a Pep Pagès o fer jugar al polivalent Toni Lao de central i Chapi Arnau al lateral dret. Al mig del camp tot fa pensar que Juvenal tornarà a la titularitat en detriment de Robles i s'haurà de veure si entra Isaac Cuenca a l'onze o veiem de nou a Eneko Fernández. Al davant, Hiroshi jugarà el seu últim partit abans de marxar amb la seva selecció.\nI per part del Teruel de Ramon Maria Calderé, la principal novetat serà a la banqueta. El tècnic català va ser expulsat davant l'Hospitalet i haurà de veure el partit des de la tribuna de la Nova Creu Alta. En quant a futbolistes, té l'important baixa del defensa Javi González. El partit donarà inici a les 20h. a l'estadi creualtenc amb l'arbitratge del col·legiat valencià Abad Esteban. Un àrbitre de bons records pel Sabadell. Els dos darrers partits van ser, curiosament, a El Centenari de Badalona. Victòria per la mínima la temporada passada i empat a zero fa dos anys. Esperem tornar a sumar tres punts, aquest cop a l'estadi. Els preus de les entrades són els següents:\nPublicado por Miguel Angel "almunia" en dimecres, de setembre 22, 2010 Cap comentari :\nSerà la primera visita oficial del Teruel a la Nova Creu Alta\nPrimer enfrontament de la història en competició oficial entre el C.E. Sabadell i el C.D. Teruel. L'equip aragonés, recent ascendit a Segona Divisió B després de 19 anys a la Tercera Divisió aragonesa. Després de dos intents consecutius sense poder aconseguir l'ascens, a la tercera va anar la vençuda i després de quedar campió va superar al Noja en l'eliminatòria de campions. Per segona temporada consecutiva, el català Ramon Maria Calderé serà l'entrenador. Tot i que durant l'estiu es va rumorejar sobre la seva marxa al Barcelona de Guayaquil, finalment l'ex del Reus és el màxim responsable del Teruel.\nCom sol ser habitual, tots els equips de Calderé solen ser grups força sòlids i bé treballats defensifvament. Arrel d'això s'explica l'inici de Lliga del Teruel en que només ha encaixat tres gols i els seus partits acostumen a ser encontres amb pocs gols i molt típics de Segona B. Per contra, els hi costa molt fer gols. Aquest dissabte van aconseguir la primera victòria en superar per la mínima a l'Hospitalet. Han conservat el bloc que els va fer pujar a Segona B al mes de juny i només han realitzat petites incorporacions. El baix pressupost fa que la majoria dels seus jugadors siguin futbolistes de la zona i amb experiència a Tercera, però molt poca a Segona B. El jugador més important del Teruel és Juli, mitjapunta amb qualitat però amb excasa capacitat golejadora. La zona més completa és la defensiva. A l'experimentat Caballero, ex Sangonera, se li uneix una defensa molt sòlida i que serà bàsica en la possible permanència de l'equip. Tres d'aquests jugadors són fitxatges d'enguany: Jaime, Javi González i Negral, aquests dos últims procedents del Leganés. A la zona ample, destaca la presència d'un altre ex de l'equip madrileny, David Valleros que aportarà experiència i lideratge.\nCom no podia ser d'un altre forma en un equip que acaba de pujar de Tercera Divisió, l'objectiu del Teruel de Ramon Maria Calderé no és un altre que la permanència a Segona Divisió B. Complir aquest objectiu passarà per fer-se fort en el seu estadi de La Pinilla. Com hem dit abans, els equips de Calderé solen ser molt difícil de guanyar i sens dubte no serà un rival fàcil de guanyar.\nPublicado por Miguel Angel "almunia" en dimarts, de setembre 21, 2010 Cap comentari :\nPublicado por Miguel Angel "almunia" en dilluns, de setembre 20, 2010 Cap comentari :\nHiroshi en el moment de transformar el penal\nBenidorm: Óscar, Carrasco, Ayala, Navarro, Valero, Víctor, Ocaña (min. 68 Rafa del Castillo), Yahvé, Chupe (min. 79 Luis Domènech), Agulló i Cubillas (min. 71 Obelé).\nSabadell: De Navas, Toni Lao, David Bermudo, Azparren (min. 60 Chapi Arnau), Agustín, Robles, Raúl Rodríguez, Fito (min. 56 Manga), Hiroshi, Puigdollers i Eneko (min. 38 Isaac Cuenca).\nGols: 1-0 Cubillas (min. 10), 1-1 Hiroshi (p. min. 75)\nEstadi: Guillermo Amor (350 espectadors)\nA la tercera va ser la vençuda i el nostre Sabadell, per fi, va encertar des del punt fatídic per acabar un altre partit invicte però on vam merèixer sumar els tres punts en joc. A l'inici de l'encontre ja es va veure un Sabadell ben plantat i que va disposar d'una molt bona oportunitat en una rematada del japonès Hiroshi que l'ex porter del Gavà, entre d'altres, Óscar Fornés, va aturar amb força dificultats. Però el que semblava un inici esperançador va capgirar-se radicalment amb el primer gol del partit, obra dels locals i després d'una errada defensiva dels nostres que aprofitaria Cubillas per superar a De Navas amb la punta de la bota. Lluny de defallir, els saballuts van continuar dominant i buscant el gol de l'empat que molt a prop va estar amb un remat de cap, altre cop d'Hiroshi, que Valero sota pals acabaria desviant quan el gol semblava un fet. Amb aquesta ocasió el partit va anar baixant en quan a força i els locals amb el marcador favorable es dedicaven a no patir en defensa intentant adormir l'encontre, cosa que va significar que fins i tot la intensitat també minvés, fet que no va agradar gens a Lluís Carreras que, com a Badalona, donaria entrada a Isaac Cuenca per un abatut Eneko abans del descans. A la represa, el partit va semblar que no millorava en quan a ocasions i la igualtat seria la tònica general fins que les internades de Cuenca van començar a obrir la llum per als nostres. La nota negativa però, va arribar al minut 60 amb la lesió d'Azparren que seria substituït per Chapi Arnau i que d'aquesta manera debutava a la lliga. Acte seguit Obelé hauria pogut anotar el segon del locals però seria Hiroshi qui amb una jugada personal va provocar el penal que ell mateix transformaria per deixar el marcador igualat. A més els locals van veure com es quedaven amb 10 per l'expulsió d'Agulló. Tot i aquest fet, el domini arlequinat va ser estèril i no es va crear veritable perill sobre la porteria d'un Benidorm que s'acabaria conformant amb l'empat.\nPublicado por MUTIO en diumenge, de setembre 19, 2010 Cap comentari :\nNova jornada del campionat de Lliga i primer desplaçament fora de Catalunya. El Sabadell disputa avui dissabte la quarta jornada en un desplaçament complicat a Benidorm. L'estadi Guillermo Amor, antic Foietes, acollirà un nou duel entre alacantins i arlequinats, el desé de la història. Els homes de Lluís Carreras en un bon moment de joc i resultats, recordem que encara no s'ha perdut cap partit, intentarà sumar la primera victòria fora de la Nova Creu Alta. Per primer cop a la temporada, el tècnic de Sant Pol de Mar tindrà tots els homes a la seva disposició, un cop Joaquin Rodríguez s'ha recuperat dels seus problemes musculars. Tot i està al 100%, no se'l vol forçar i s'espera el seu debut oficial amb el Sabadell pel proper dimecres en jornada intersetmanal davant el Teruel a l'estadi.\nEl cas del Benidorm és tot el contrari que el Sabadell. Ha sumat dues victòries fora de casa, però en el seu únic partit al seu estadi va rebre una golejada per part del Mallorca B (0-5). A més, compta amb nombroses baixes per rebre el Sabadell. A les baixes conegudes de l'exarlequinat Emilio Guerra i Tito se li ha d'unir la de Víctor Banegas, amb un esguinç al tormell que va patir el passat diuemenge a la Feixa Llarga de l'Hospitalet. També estaven tocats Gil i Luís Domènech, però finalmente podran estar a la disposició de Granero. El partit, excepcionalment i donat que dimecres hi ha un nou partit, s'ha avançat a avui dissabte a partir de les 19h. i serà arbitrat per Melgares de Aguilar Fernández (Múrcia). Un col·legiat de bons record arlequinats, ja que el darrer partit amb el Sabadell pel mig va ser la victòria de la temporada passada al Rico Pérez davant l'Alicante per 1-2. Esperem repetir resultat. Els preus de les entrades són els següents:\nTribuna-General: 15 euros\nJubilats, senyores i joves de 15 a 17 anys: 6 euros\nNens de 5 a 14 anys: 1 euro\nMenors de 5 anys: entrada gratuïta\nPublicado por Miguel Angel "almunia" en dissabte, de setembre 18, 2010 Cap comentari :\nEls golejadors Luismi Loro i Sabino ja no juguen al C.F. Benidorm\nSetena temporada consecutiva del Benidorm, rebatejat com C.F. Benidorm fa poc més d'un any. Difícilment, l'equip alacantí repetirà el paper de la temporada passada -6è classificat- en que va obtenir la segona millor classificació de la història a Segona B. Tot fa indicar que serà una temporada de transició, tot i que han començat el campionat amb dues victòries fora de casa i estan tercers.\nMolts canvis i molt importants en el proper rival del Sabadell. Començant per la banqueta, on Roberto Granero procedent del Vilajoiosa substitueix a l'exarlequinat Joan Francesc Ferrer 'Rubi'. Sens dubte un canvi sustancial en la forma de veure el futbol. 'Rubi' més donat a jugar la pilota i oferir un joc més ofensiu, al joc més directe de Granero. Molt a veure té les baixes que ha patit el Benidorm aquest estiu, tots ells jugadors importants i amb qualitat. El més conegut, Luismi Loro, que va acceptar el repte de retornar al Castelló a Segona. El pichichi Sabino ha tornat a la seva terra, concretament a l'Extremadura. Bardal al Conquense, Martins al Mirandés o l'ex Sabadell Peque a l'Alzira, també han deixat Foietes. Per contrarrestar aquestes baixes, els alacantins s'han fet amb els serveis d'homes amb certa experiència com Navarro (Jaén), Pablo Garcia (Melilla) o un altre exarlequinat, Emilio Guerra procedent del Castelló. Al davant, Guerra estarà acompanyat del jove Cubillas, de la pedrera del Villareal, i el toc exòtic amb el camerunés Obele. El migcampista català Tito i el gallec Yahvé, ex Cultural, seran jugadors importants per Granero en la zona ample del camp. A la porteria hi ha hagut canvi total. Oscar Fornés i l'ex Badalona Pau Núñez, ocupen els llocs d'Adrian i Reguero.\nCom hem comentat abans, temporada de transició, a priori, la que patirà aquest any el C.F. Benidorm. Igualment, serà un rival temible fora de casa com ha demostrat en els dos desplaçaments fins a dia d'avui. Victòria, les dues per la mínima, a Gandia i Hospitalet. Veurem com reacciona els alacantins a casa després de rebre una 'maneta' per part del Mallorca B fa dues setmanes.\nPublicado por Miguel Angel "almunia" en divendres, de setembre 17, 2010 Cap comentari :\nPublicado por Miguel Angel "almunia" en dijous, de setembre 16, 2010 Cap comentari :\nMillor Jugador de la temporada 2010-11: Badalona-Sabadell\nCuenca va debutar a Badalona sent el millor\nJa tenim aquí el vencedor de la segona jornada disputada a El Centenari davant el Badalona. Una votació molt igualada entre les dues sensacions d'aquest inici de campionat, Isaac Cuenca i Hiroshi. El millor jugador de l'empat contra el Badalona ha estat:\nIsaac Cuenca: 15 vots\nHiroshi: 14 vots\nAzparren: 6 vots\nD'aquesta manera, la classificació general queda de la següent manera:\nIsaac Cuenca i l'extremeny Agustín es troben empatats amb una nominació cadascú. Recordem als socis i sòcies de la Penya que encara poden votar pel millor jugador del partit del passat diumenge davant l'Sporting Mahonés.\nPublicado por Miguel Angel "almunia" en dimecres, de setembre 15, 2010 Cap comentari :\nÚltim partit del Sabadell a la Copa Federació fa dos anys\nDesprés de jugar contra el Lleida fa dues setmanes en el primer partit de Lliga, el Sabadell i els lleidatans es tornaran a enfrontar d'aquí un mes i per partida doble. El motiu no és un altre que la disputa de la final autonòmica de la Copa RFEF. Al no haver-se inscrit cap equip català més, es disputarà la final directament amb partit d'anada i tornada com és habitual. El primer partit serà al Camp d'Esports de Lleida el proper dimecres 6 d'octubre a partir de les 20h. Tres setmanes després, la final es resoldrà a la Nova Creu Alta, concretament el 27 d'octubre i també a partir de les 20h. El que surti vencedor d'aquesta final tindrà accés a la fase nacional de la competició.\nUna Copa de bons records\nLa Copa Federació sempre serà ben rebuda per l'afició arlequinada. És el darrer títol arlequinat, a banda de l'ascens de fa tres anys, i del qual es van complir el passat mes de juny deu anys. Una competició que el Sabadell no va jugar la temporada passada, però si que ho va fer fa dos anys en el qual va perdre a semifinals amb l'Espanyol B. En aquella eliminatòria, el Sabadell va véncer per 2-0 en el partit d'anada a l'estadi amb gols de Carralero i Jorge Campos, però els espanyolistes van remuntar l'eliminatòria en la tornada disputada a la Ciutat Esportiva de Sant Adrià. Sens dubte, una competició que de ben segur Lluís Carreras utilitzarà per donar minuts els menys habituals i algun jugador del filial perquè puguin tenir la seva oportunitat. A més, aquesta competició pot comportar uns ingresos extres a les arques del club. 3.005 euros és el premi pel vencedor de la fase autonòmica i 90.152 euros pel vencedor de la fase nacional, 30.051 euros pel subcampió i 12.020 euros per cada un dels semifinalistes. A més de tenir subvencionats per la Federació tots els desplaçaments.\nPublicado por Miguel Angel "almunia" en dimarts, de setembre 14, 2010 Cap comentari :\nUn any més, després de la Festa Major, el programa dedicat exclúsivament al Centre d'Esports Sabadell torna a les seves emissions setmanals dels dilluns a partir de les 22h. a Canal Català Vallès. L'horari no canvia, però si que ho farà el format del programa. El presentador Jose Garcia, el mateix de la temporada passada, ho ha explicat en una entrevista que ha concedit al company Pol Guàrdia de l'A+Sabadell. Un any important i que ha unit encara més al Sabadell i Canal Català amb el patrocini que llueixen els jugadors a les samarretes i que es va estrenar en el partit davant el Badalona.\nSi que hi hauran canvis en l'estructura de l'Arlequinat. Aquest any serà un programa més àgil i amb més videos, amb el que perdrà protagonisme els convidats. El cap de premsa del club, Oriol Olivé en serà el director i comptarà amb la col·laboració del periodista sabadellenc Xavier Andreu. Un altre de les novetats serà la secció que comandarà el periodista de Ràdio Sabadell Adrian Arroyo i que consistirà en sortir al carrer i que el ciutadans donin la seva opinió respecte al club i l'equip. En el programa d'avui, el convidat no serà un altre que el president Joan Soteras. Així doncs, tots els dilluns a partir de les 22h. teniu una cita a Canal Català i amb l'Arlequinat.\nPublicado por Miguel Angel "almunia" en dilluns, de setembre 13, 2010 Cap comentari :\nEneko Fernández de Garayalde, autor del primer gol de la temporada 2010/11 a l'estadi.\nSabadell 2-1 Sporting Maonès\nSabadell: De Navas, David Bermudo, Toni Lao, Azparren, Agustín, Manga (min. 72 Fito), Isaac Cuenca, Juvenal (min. 75 Robles), Hiroshi, Puigdollers i Eneko (min. 63 Marc).\nSporting Maonès: Moso, David Sánchez, Martí Noceras, Raúl Capó, Jeroni, Moyano (min. 60 Canario), Rubén, Pedro Capó, Marcos, Iray (min. 65 Mourad) i Trujillo (min. 72 Pedro).\nGols: 1-0 Eneko (min. 12), 2-0 Hiroshi (min. 53), 2-1 Marcos (min. 57)\nEs van repetir les sensacions i el bon joc que els nostres ja van oferir-nos la setmana anterior al camp del Badalona i altre cop el resultat va semblar massa curt pels mèrits que van disposar els homes de Lluís Carreras sobre la gespa. La forta pressió i la molta ambició van ser la tònica davant els balears i ben aviat vam anotar el primer gol de la matinal després d'una gran jugada per banda dreta d'Isaac Cuenca que acabaria rematant al fons de la xarxa i amb el cap Eneko. Seria el millor premi pel de Saragossa després del prematur canvi que va patir a l'estadi del Centenari de Badalona. Amb el marcador a favor l'equip va continuar treballant amb criteri oferint molt de toc a la zona ample i obrint molt el joc a les bandes on la màgia de Cuenca desbordava als seus rivals. També Hiroshi va fer un gran partit oferint-se constantment i seves van ser les aproximacions que podrien haver fet augmentar el resultat abans del descans. I és que els de Maó gairebé no van apropar-se davant De Navas i només un xut de Marcos desviat i un altre de Trujillo de falta van ser l'argument ofensiu dels de Joan Esteve. El segon període va seguir el mateix guió on el nostre Sabadell volia ampliar distàncies, cosa que s'aconseguiria aviat gràcies a una altra centrada per banda dreta de Cuenca que Eneko de cara deixaria per a que Hiroshi anotés el segon gol saballut. Els aficionats cofois pel bon joc desplegat i pel resultat, semblava que veurien com arribaria la primera victòria i de forma tranquila. Però acte seguit i només quatre minuts després, una badada col·lectiva en defensa va significar el gol illenc gràcies a un remat de Marcos en el que res va poder fer De Navas. El partit va continuar amb un Sabadell en busca de la sentència i altre cop Hiroshi de cap i un xut de Cuenca van estar molt a prop de significar el tercer gol que hauria estat el més just vist el bon joc que van desplegar els nostres. Es va controlar bé al rival que només va inquietar en un xut llunyà que acabaria sortint fregant el pal dret de De Navas tot just abans que l'àrbitre decretés la finalització del partit i on es va poder saborejar el primer triomf de la temporada.\nPublicado por MUTIO en diumenge, de setembre 12, 2010 Cap comentari :\n"Aquest diumenge toca guanyar". Són paraules textuals de l'entrenador Lluís Carreras als companys de Ràdio Sabadell i la veritat és que no li falta raó. Després de dos empats en les dues primeres jornades i mereixent molt més en ambdós partits, la primera victòria de la temporada no pot esperar més. L'ocasió és immillorable: partit a casa i davant l'Sporting Mahonés, un rival que serà complicat, però que ni molt menys és dels més forts del grup. Tot fa pensar que Carreras farà algun canvi a l'alineació titular. Així doncs, l'onze inicial podria ser el format per De Navas, Lao, Agustín, Azparren, Bermudo, Juvenal, Puigdollers, Manga, Isaac Cuenca, Marc Fernández e Hiroshi. D'aquesta manera, debutarien com a titular després del bon partit a Badalona, Hiroshi i Cuenca. L'altre dubte està al migcamp i s'haurà de veure si Juvenal torna a l'equip en substitució de Robles que aquesta setmana s'ha perdut algun entrenament. Sorprenentment, Raúl Rodríguez s'ha quedat fora de la convocatòria.\nPel que fa a l'Sporting Mahonés, Joan Esteva té la totalitat de la plantilla a la seva disposició a excepció d'una de les últimes incorporacions, Toni Corbella. Si que podrà alinear al porter Moso una vegada recuperats dels seus problemes muscular. S'haurà d'anar amb compte amb el màxim golejador del grup, Trujillo, amb tres gols. El partit, com a cas excepcional sempre que ens visita un equip balear, donarà inici a les 12h. i serà arbitrat per un altre àrbitre canari al igual que diumenge passat. Pérez Peraza, del col·legi de Tenerife serà l'encarregat de dirigir l'encontre.\nPublicado por Miguel Angel "almunia" en diumenge, de setembre 12, 2010 Cap comentari :\nL'únic cop que l'Sporting Mahonés ha visitat la Nova Creu Alta\nVuitena temporada de l'Sporting Mahonés a Segona Divisió B i segona de forma consecutiva. Després de la bona temporada passada, en la qual va aconseguir la permanència, el català Joan Esteva complirà la seva segona campanya al club de Maó. De nou, la salvació a la categoria de bronze serà l'objectiu d'enguany.\nI ho haurà de fer sense homes importants dins l'esquema de la temporada passada. Guillem Martí, pichichi de l'equip amb 17 gols, ha marxat al futbol austríac. A més, Libo, Tomeu Reynes i Sergio Martínez han fitxat per Terrassa, Binissalem i Badalona, respectivament. Quatre baixes claus per Esteva. La resta de l'equip segueix sent la mateix, sens dubte un punt a favor. Pocs fitxatges ha realitzat l'equip menorquí. De les altes realitzades, destaquen les arribades de l'ex de la Grama Pedro Garcia, el davanter ex del Sant Andreu Marcos Jiménez i el defensa Martí Noceras procedent del filial del Mallorca. Juntament amb aquests fitxatges, el porter Moso, els defenses David Sánchez, que va estar a punt de fitxar pel Sabadell ara fa dues temporades, Raúl Capó, més els migcampistes Mourad, Pedro Capó i el capità Moyano són peces claus per l'entrenador. Destaca a la zona ofensiva, Trujillo que en l'última jornada davant l'Hospitalet va fer un hat-trick, tots tres gols de bellesa factura. Un any més, Iray Barreto, ex jugador del Figueres i vell conegut de l'afició arlequinada, tornarà a la Nova Creu Alta.\nCom hem dit abans, l'objectiu primordial del club no és altre que mantenir-se a Segona B i assentar el projecte. De totes maneres, no és descartable que siguin un dels equips revelacions donat que es manté la gran majoria de jugadors i els fitxatges realitzats complementen perfectament la plantilla. Serà un rival a tenir en compte, sobretot en els partits que juga com a local a Bintaufa. Només hi ha un precedent de l'Sporting Mahonés a la Nova Creu Alta i va ser la temporada passada. Victòria arlequinada per la mínima amb autogol de l'exegarenc Capó.\nPublicado por Miguel Angel "almunia" en dissabte, de setembre 11, 2010 Cap comentari :\n"L'afició ha de donar la importància que té al Futbol Base"\nAleix Giol substitueix a Pere Llonch a la banqueta\nA dos dies de començar la Lliga a Primera Territorial, @rlekinats.com ha parlat amb Aleix Giol, entrenador del Sabadell Amateur. La temporada passada va ser el segon de Pere Llonch en la segona part del campionat i ara serà el màxim responsable. Amb ell hem parlat de com va viure l'ascens a Primera, de la confecció de la plantilla i quin són els objectius que es marca per aquesta nova temporada.\nEnhorabona! Primer per l'ascens a Primera i pel teu ascens personal com a primer entrenador.\nMoltes gràcies. La veritat és que la temporada passada vam disfrutar molt. Quant Pere Llonch i jo substituim a Pirri a la banqueta, l'equip es trobava en una dinàmica no massa bona, però ràpidament els jugadors van canviar el xip completament. Van creure en ells mateixos i en les seves possibilitats i tots junts vam treballar de valent per aconseguir l'objectiu, que no era un altre que l'ascens. Va ser espectacular veure la graderia del camp de l'Unificació Prat i veure cada diumenge aficionats del Sabadell allà on anàvem.\nUna vegada a Primera, és l'hora de planificar la temporada següent i la nova plantilla. Han marxat bastants jugadors i hi ha va haver una mica de polèmica al respecte. Quina ha estat la premisa bàsica per confeccionar la plantilla?\nSens dubte, va ser la part més difícil. Comunicar-li a un jugador que porta mitja vida al club i que acaba d'aconseguir un ascens tant difícil que no es compte amb ell és la tasca més dura d'un entrenador. Però el club té molt clar quina és la missió que ha de tenir el filial. El Sabadell Amateur ha d'anar poc a poc aportant jugadors al primer equip i per això s'ha apostat per la gent que pujava del Juvenil i fitxatges Sub 23.\nCom expliques, una plantilla molt jove juntament amb algun veterà de temporades anteriors. Estàs satisfet de la plantilla?\nEstic molt content. És una plantilla molt competitiva i aquesta pretemporada els jugadors han treballat molt dur i molt bé, jugadors implicats amb el projecte, amb moltes ganes de començar la Lliga i demostrar les seves qualitats.\nÉs possible que tanta joventut sigui un hàndicap en certs partits contra rivals amb més experiència?\nSincerament, crec que no. Exceptuant els jugadors que pugen del Juvenil, la resta de la plantilla ja ha estat en aquesta categoria, i els més joves han jugat en màximes categories del Futbol Base. Aquesta barreja pot ser molt bona. Hem d'aprofitar l'experiència i el saber estar dels veterans amb la il·lusió dels joves. Hem d'aconseguir un bloc treballador i ambiciós.\nA dos dies d'iniciar el campionat encara és molt d'hora per parlar del futur, però l'objectiu inicial quin és?\nL'objectiu és anar partit a partit. Sortir a competir i guanyar tots els partits. El filial ha de ser un equip incòmode pels adversaris i amb bon gust a l'hora de jugar la pilota. Estem davant d'un any molt important pel filial amb la reestructuració del futbol territorial. Aquesta temporada es podria aconseguir el segon ascens consecutiu i apropar una mica més el Sabadell Amateur a les categories on hauria d'estar. D'aquesta manera, el salt cap al primer equip serà més fàcil pel jugador.\nAlbert, Chica, Nélber, Mario Quereda i Jordi Sánchez han fet la pretemporada amb el primer equip. Veus algun d'ells amb opcions d'entrar en un futur a Segona Divisió B?\nEspero i desitjo que si. Tots han tingut la sort de disfrutar de l'experiència. Ara els hi toca seguir treballant al filial per ajudar a l'equip al màxim i esperar la trucada del primer equip. També tenen el clar exemple de Fito. Amb molt de treball i paciència ho poden aconseguir ells o qualsevol jugador de l'equip.\nPer acabar, dóna un missatge a aquell aficionat que no és tant assidu a Olimpia perquè vagi a recolzar al Sabadell Amateur.\nÉs important que l'aficionat, el soci, li doni la importància que té l'altre futbol, el de base i el territorial. Fa uns anys que el club està apostant per la formació del Futbol Base. A més, el jugador valora molt veure l'Olimpia amb un bon ambient sent el jugador número dotze que sempre ha estat l'afició del C.E. Sabadell. Amb ells, tot és sempre més fàcil.\nPublicado por Miguel Angel "almunia" en divendres, de setembre 10, 2010 Cap comentari :\nEtiquetas: arlekinats.com , C.E. Sabadell "B" 2010-11 , Entrevista\nAlbert Rodríguez seguirà sent un dels puntals de l'equip\nSetmana important la que afronta el C.E. Sabadell Amateur. Després del brillant ascens a El Prat, el filial arlequinat debuta aquest diumenge a partir de les 12h. a Primera Territorial. Ho farà fora de la Ciutat Esportiva d'Olimpia, a Llinars del Vallès. Desplaçament complicat per començar el campionat. @rlekinats.com us avança la llista al complet dels jugadors que composen la plantilla i l'staff tècnic. Destaca la presència de Nélber i Mario Quereda que han fet la pretemporada amb el primer equip i Jordi Sánchez que ja va debutar a Segona B la temporada passada. Torna a la disciplina arlequinada Marc Domènech després d'una temporada al Mataró a Primera Catalana. Us avancem que demà podreu llegir, en exclusiva, una entrevista amb l'entrenador Aleix Giol.\nNélber Barbosa (Juvenil A)\nClaudio Escobar (Juvenil A)\nJordi Silvestre (Juvenil A)\nMario Quereda (Juvenil A)\nJordi Sánchez (Primer Equip)\nMarc Ruiz (Sant Quirze/Bellaterra)\nToni Delgado (Palau Solità)\nMarc Domènech (Mataró)\nXavi Novau (Terrassa)\nEnric Argemí (Lliçà)\nMamadou Keita (PSG 'B')\nCarles Antonell (Josep Mª Gené)\nJaume Pinilla (Sant Cristòbal)\nCarlos Almansa 'Parra'\nEntrenador: Aleix Giol\n2n Entrenador: Xavi Duran (Sant Cugat)\nDelegat: Joan Puig\nFisio: Nacho Rullán\nUtiller: José Maria Cava\nPublicado por Miguel Angel "almunia" en dijous, de setembre 09, 2010 Cap comentari :\nEtiquetas: C.E. Sabadell "B" 2010-11 , Pretemporada 2010-2011 Sabadell B\nMillor jugador de la temporada 2010-11: Sabadell-Lleida\nAgustín és el primer nominat de la temporada\nJa tenim aquí el resultat del millor jugador de la primera jornada del campionat de Lliga, és a dir, el Sabadell-Lleida que es va jugar el passat diumenge 29 d'agost. Segons els vots dels nostre socis i sòcies, el jugador més valuós ha estat:\nAgustín: 12 vots\nAzparren: 7 vots\nRaúl Rodríguez: 4 vots\nHiroshi: 3 vots\nD'aquesta manera, Agustín Fernández estrena el casiller de millor jugador de l'any i es col·loca líder de la classificació. Recordem als nostres socis que encara poden votar al millor jugador del partit davant el Badalona en el fòrum de la Penya al Fòrum Ex-Oficial C.E. Sabadell.\nPublicado por Miguel Angel "almunia" en dimecres, de setembre 08, 2010 Cap comentari :\nTemporada important la que tot just comença en el futbol territorial català. Fa uns mesos, la Federació Catalana de Futbol va aprovar en Assemblea General una reestructuració del futbol de base que ja ha començat a tenir efectes aquesta temporada. En aquesta mateixa Assemblea es va proposar i més tard aprovar una reestructuració del futbol territorial català. Un reestructuració que afectarà a molts equips d'arreu de Catalunya a partir de la temporada 2011-2012. Entre ells el Sabadell Amateur que jugarà aquest any a Primera Territorial i que debutarà aquest diumenge a Llinars del Vallès.\nPrimera Catalana ----> Primera Catalana\nRegional Preferent ---> Segona Catalana\nPrimera Territorial --> Tercera Catalana\nSegona Territorial ---> Quarta Catalana\nAmb aquesta reforma el que es pretén és facilitar l'ascens dels equips a categories més altes eliminants una categoria -Regional Preferent- i així equiparar el futbol català amb la resta de futbol de les demés federacions autònomes. A més, també es preveu fer grups amb equips més propers i d'aquesta manera fer més curts els desplaçaments. Així doncs, aquesta temporada no hi hauran ascensos i descensos tal i com els tenim associats, sinó que serà una temporada de transició per inicar la 11-12 amb el nou format. Les noves categories s'ordenaran de la següent manera:\nPrimera Catalana (2 grups de 18 equips):\n- 3 descendits de Tercera Divisió\n- del 4 al 18è lloc de Primera Catalana\n- del 1r al 6è classificat dels dos grups de Regional Preferent\n- 6 campions de Primera Territorial\nSegona Catalana (6 grups de 18 equips)\n- 2 descendits de Primera Catalana\n- del 7è al 18è dels dos grups de Regional Preferent\n- del 2n al 12è dels grups de Lleida, Tarragona i Girona i el millor 12è dels tres grups de Barcelona\n- campions de tots els grups de Segona Territorial\nTercera Catalana (9 grups de 18 equips a la provincia de Barcelona)\n- 2 pitjors 12ens i del 13è al 18è de Primera Territorial\n- del 2n al 12è i els 5 millors 13ens de Segona Territorial\n- campions i subcampions del tots els grups de Tercera Territorial\nQuarta Catalana (previsió de 31 a 33 grups)\n- 4a pitjors 13ens i del 14è al 18è de Segona Territorial\n- del 3r al 16è de tots els grups de Tercera Territoral\nEl Sabadell Amateur jugarà la temporada 2011-2012 a...\nPrimera Catalana només en cas de quedar campions\nSegona Catalana quedant del 2n a l'11è o sent el millor 12è dels grups de Barcelona\nTercera Catalana sent un dels dos pitjors 12ens o quedant del 13è al 18è\nQuarta Catalana no jugarà en cap cas\nPublicado por Miguel Angel "almunia" en dimarts, de setembre 07, 2010 Cap comentari :\nPitarque defensant els colors de l'Amposta\nA mitja tarda es coneixia que Jordi Pitarque, davanter de 23 anys del Reus, havia ingressat a l'UCI de l'Hospital Verge de la Cinta de Tortosa en estat greu a causa d'un infart. Aquesta nit, s'ha informat que el jove jugador reusenc ha mort. 'Pita', com el coneixien, va jugar ahir diumenge el seu darrer partit de futbol davant el Prat en el qual van perdre per 2-0 i ell va ser expulsat. A la nit va patir un infart i va ser traslladat a l'hospital després de realitzar-li una doble reanimació en el seu domicili.\nJordi Pitarque era bastant conegut per les Terres de l'Ebre, ja que a part de jugar al Reus, abans havia jugat al futbol base de l'Ampolla, l'Ebre Escola Esportiva, Tortosa, el juvenil del Nàstic de Tarragona, la Pobla de Mafumet i, per últim, l'Amposta abans de fitxar pel Reus ara fa dues temporades. Des d'@rlekinats.com ens volem afegir a les mostres de condol cap a la seva familia, al Reus Deportiu, al futbol tarragoní i al futbol català en genera.\nPublicado por Miguel Angel "almunia" en dilluns, de setembre 06, 2010 Cap comentari :\nCom sempre, Prats ha creat perill a la defensa arlequinada\nBadalona 1-1 Sabadell\nBadalona: David Valle, Ferrón, Óscar Ramírez (Bustillo, 64'), Robles, Vázquez, Xavi Muñoz, Sidibé, Santi Villa, Víctor Rodríguez (Max, 62'), David Prats i Sellarès (Charly Ruiz, 80')\nC.E. Sabadell: De Navas, Lao, Agustín, Azparren, Bermudo, Robles, Manga (Juvenal, 75'), Puigdollers, Raúl Rodríguez (Hiroshi, 66'), Eneko (Cuenca, 40') i Marc Fernández\nGols: 1-0 Sellarès, 6'; 1-1 Hiroshi, 74'\nEspectadors: El Centenari (1.100 esp.). Presència de més de 200 aficionats arlequinats.\nGran partit i sobretot gran segona meitat la que ha protagonitzat el Centre d'Esports Sabadell al Centenari de Badalona que no ha tingut el premi dels tres punts en joc. Primer perquè els arlequinats no han aprofitat les ocasions que han tingut i també per tornar a desaprofitar un penal. Molt fort va començar el Badalona que en els primer quart d'hora de partit va pressionar al Sabadell molt adalt i va crear bastant de perill. El primer avís va arribar al poc de començar Marc Sellarès creuava un xut que De Navas enviava a córner amb la punta dels dits. Poc després, de nou l'ex davanter del Lleida no va perdonar i va aprofitar una centrada per banda dreta per marcar davant del porter madrileny, en possible fora de joc. Mica en mica es va anar despertant el Sabadell. Agustín amb un bon remat de cap va estar a punt d'empatar l'encontre, però la seva rematada va sortir a la dreta de Valle. Manga, amb un llançament de falta directa també es va poder estrenar com a golejador però el seu xut va anar un pèl massa alt. Eneko, abans de ser substituït abans del descans per Isaac Cuenca, va tenir un remat de cap que va sortir alt. D'aquesta manera, el Sabadell marxava amb desaventatja al marcador de forma immerescuda.\nEls més de dos-cents seguidors desplaçats a la ciutat badalonina van ser testimonis de la gran segona meitat que van protagonitzar els homes de Lluís Carreras. Amb domini constant de la pilota, pressió als jugadors escapulats e internades per banda, sobretot amb un inspirat Isaac Cuenca van posar setge a la porteria del Badalona. Això sí, sense el premi del gol. Els locals van poder sentenciar el partit amb el segon gol en un contraatac. Tanta insistència havia de tenir el seu regal, i aquest va venir amb un golàs d'Hiroshi, que s'estrena com a golejador arlequinat, que amb un gran xut ajustat al pal esquerre va fer inútil l'estirada del porter badaloní. Ja en el temps de descompte, una passada en profunditat cap al jugador japonés va acabar amb penal comés per Ferrón. Tal i com va passar la setmana passada, aquest cop va ser Puigdollers, es va fallar la pena màxima i no es va poder aconseguir la primera victòria de la temporada.\nSegona jornada del campionat de Lliga i primer partit a fora del Sabadell. Un dels desplaçaments més curts que hauran de realitzar els homes de Lluís Carreras durant l'any. Després de l'empat a zero del diumenge passat a l'estadi davant el Lleida, la primera victòria de l'any no pot esperar més. El camp del Centenari no és una plaça gens fàcil, però la victòria de la temporada passada ha de ser un al·licient més per mantenir la ratxa. Carreras seguirà sense poder comptar amb Joaquin Rodríguez que continua recuperant-se de la seva lesió muscular. El tècnic de Sant Pol de Mar podria fer canvis en l'onze inicial i donar entrada a Alberto Manga per Fito i el possible debut com a titular del japonés Hiroshi en detriment de Marc Fernández. A més, l'extrem Isaac Cuenca podria debutar i ho podria fer des de l'inici deixant a la banqueta a Raúl Rodríguez.\nPel que fa al Badalona, el tècnic Manolo Márquez té la baixa per sanció del defensa Sergio Martínez, dels lesionats Pugui i Carroza i la del nigerià Obioma que encara no té els papers en regla. El partit donarà inici a les 18h. al Centenari i serà arbitrat per el col·legiat canari Alemán Pérez. El darrer precedent d'aquest àrbitre amb el Sabadell va ser la temporada passada contra l'Oriola a la Nova Creu Alta i el resultat va ser d'1-2 advers. Per tots aquells aficionats que es vulguin desplaçar a Badalona, els preus de les entrades són els següents:\nPublicado por Miguel Angel "almunia" en diumenge, de setembre 05, 2010 Cap comentari :\nSetena temporada consecutiva del Badalona a Segona B. Una temporada en la que els escapulats voldran ressarcir-se del decepcionant paper de l'any passat on van estar jugant amb les places perilloses fins al final del campionat i on van passar pel Centenari fins a tres entrenadors. Per canviar la dinàmica, el president Fermín Casquete va destituir Toni Llebaria i va fitxar a Manolo Márquez, després que aquest portés al Prat al playoff d'ascens a Segona B.\nNo ho tindrà fàcil l'expratenc, ja que han marxat homes importants en la columna vertebral de l'equip. El porter Rubén, el retirat Cámara, el migcentre Isaías, que ha marxat al filial de l'Espanyol, o Iván Mateo. Tambén han decidit abandonar el Badalona, dos vells coneguts de l'afició arlequinada, Xavi Molist amb destí Terrassa i Diego Torres cap al Barakaldo. Tots dos jugadors en la recta final de la seva carrera futbolística. Per contrarrestar aquestes baixes, Manolo Márquez comptarà amb jugadors importants com l'ex del Poli. Ejido i Gramenet David Valle, i l'ex del Gavà Marcos a la porteria. Sergio Martínez procedent de l'Sporting Mahonés serà l'encarregat de substituir a Albert Cámara, que per altre banda serà el segon de Márquez. Al centre del camp és on hi han més novetats. L'exegarenc Alberto Carroza, l'experimentat Santi Villa, Dani Guerrero del Gavà i el jugador cedit per l'Espanyol Max, són els homes encarregats de fer moure a l'equip. A més, haurem d'estar pendents de l'evolució de Charly Ruiz, jove jugador que la temporada passada es va sortir a la Divisió d'Honor juvenil amb el Cornellà. A la davantera també n'hi han hagut canvis substancials. A les baixes comentades de Molist i Torres s'ha d'afegir la de Luís Blanco que ha fitxat pel Sant Andreu. Peça important els últims anys a Badalona. Per acompanyar a l'incombustible David Prats 'Pratigol', Márquez comptarà amb l'ex Gramenet Pugui,l'ex del Lleida Sellarès i el nigerià Obioma, quant aquest tingui els papers en regla.\nÉs difícil pronosticar quin paper farà el Badalona aquest any a Segona B i s'haurà de veure si Manolo Márquez, debutant a la categoria, és capaç de tirar endavant un equip on l'objectiu d'entrada és estar a la part alta de la classificació. El que és segur és el compromís i la professionalitat de la plantilla actual. La falta d'aquesta professionalitat van portar als escapulats la temporada passada a lluitar per la permanència.\nPublicado por Miguel Angel "almunia" en dissabte, de setembre 04, 2010 Cap comentari :\nUn gol en pròpia porta va donar l'última victòria arlequinada a Badalona\nHistòricament El Centanari, terreny on juga els seus partits el C.F. Badalona, no ha estat un camp propici pels interessos del Centre d'Esports Sabadell. Fins la temporada passada, on es va guanyar per 0-1, el Sabadell portava 45 anys sense saber el que era guanyar a la ciutat badalonina. Aquesta temporada, una vegada trencada la maledicció, l'objectiu no és un altre que tornar a la ciutat vallesana amb els tres punts a la butxaca.\nA més, l'empat inicial davant el Lleida a la Nova Creu Alta, no ha estat el millor començament possible, i més jugant com a locals. L'única manera de solucionar-lo serà sumar els tres punts en joc i fer bona la mitja anglesa, en aquest cas empat a casa i victòria fora. Un camp el del Centenari, de gespa artificial, de mides reduïdes i on el Sabadell li costarà desplegar el joc de toc que vol practicar Lluís Carreras. La temporada passada es van trencar les estadístiques, ara és el moment de seguir amb la senda victoriosa i donar una alegria a l'afició arlequinada en plena Festa Major de la ciutat.\nTots els Badalona-Sabadell\nPublicado por Miguel Angel "almunia" en divendres, de setembre 03, 2010 Cap comentari :\nUn any més, escollim al millor jugador de la temporada\nDe Navas, va ser el millor de la temporada 09-10\nAmb la nova temporada, la nostra Penya torna amb les bones costums. Una d'elles és escollir el millor de la temporada 2010-2011. El premi, com és norma habitual, s'entregarà en el darrer partit de l'any a la Nova Creu Alta. Esperem que aquest partit sigui el més tard possible. Els socis de la Penya, mitjançant els seus vots en el fòrum d'@rlekinats.com en el Fòrum Ex-Oficial del C.E. Sabadell, escullen el millor jugador arlequinat de cada jornada. A final del campionat, es fa un recompte dels vencedors de cada jornada i el que hagi estat nominat en més ocasions s'emportarà el guardó. Podreu estar ben informats de com va la classificació amb l'article que cada setmana es publicarà en aquest portal web anunciant el millor jugador de la jornada.\nEs busca successor de De Navas\nAquesta serà la sisena temporada consecutiva en que @rlekinats.com entrega el guardó de millor jugador de l'any. La primera temporada, lamentablement la del descens a Tercera Divisió, el premi se'l va endur Antonio Cañadas. El següent any a Tercera, el bo de Sergio Montero va ser el premiat. Un any més tard, en el retorn a Segona B, el migcampista José Mari es va endur la placa commemorativa. L'any de play off, ara ja fa dues temporades, el lleidatà Joel Álvarez va ser l'escollit. I per acabar, ara fa uns mesos, el president de la Penya, Manel Escribà, va entregar al porter David De Navas el guardó que l'acreditava com el millor de la temporada 09-10. Qui serà el vencedor aquesta temporada?\nMillor jugador temporada 09-10\nMillor jugador temporada 08-09\nMillor jugador temporada 07-08\nMillor jugador temporada 06-07\nMillor jugador temporada 05-06\nPublicado por Miguel Angel "almunia" en dijous, de setembre 02, 2010 Cap comentari :\n"Jugar a l'Amateur ha estat clau per arribar a Segona B"\nDesprés del debut en un nou campionat de Lliga a Segona B, @rlekinats.com ha parlat amb un dels futbolistes que van sortir en l'onze titular. No és massa conegut, ja que la temporada passada va alternar algunes convocatòries en el primer equip amb l'Amateur. Una bona pretemporada li ha donat l'oportunitat d'estrenar-se com a titular. En aquesta entrevista, Fito ens parla de les sensacions del partit davant el Lleida, com veu la temporada que acabem de començar i també ens comenta com va viure l'experiència de l'ascens amb el filial de fa uns mesos.\nPrimer partit de Lliga on no es van poder aconseguir els tres punts. Com vas veure el partit?\nVam fer un partit on vam portar la iniciativa, major possessió de pilota i més oportunitats de gol, com la del penal. Llavors el Lleida a la segona meitat van tenir un parell d'ocasions clares de gol, però no les van materialitzar. Després vam fer un joc més directe i al final vam tenir algunes ocasions per emportar-nos el partit. No ho vam poder aconseguir, però jo crec que l'equip va treballar molt i vam posar tot de la nostre part per guanyar el partit.\nDebut com a titular després d'una bona pretemporada.\nAl principi del partit vaig sortir un pèl nerviós i em va costar agafar confiança. Després amb el pas dels minuts em vaig trobar millor. A la pretemporada he tingut bones sensacions, he marcat dos gols que m'han donat molta confiança, però no és el mateix jugar un amistós que un partit de Lliga on el ritme, lluita i tensió és molt més gran. Seguiré treballant per tenir continuitat a l'onze titular, però serà molt complicat perquè hi ha molta competència.\nAquesta competència es diu Juvenal, Manga, Puigdollers, Juanjo... Amb l'Amateur jugaves a banda esquerres, és un altre opció?\nPenso que l'opció de jugar a banda està casi descartada, ja que l'entrenador ens va assignar unes posicions a principis de la pretemporada en les quals hi han dos jugadors per posició. Així que és difícil que pugui jugar en aquest lloc.\nContinuem parlant de l'equip. Aquest diumenge primer desplaçament a Badalona. Com s'encara aquest partit?\nSens dubte serà un partit complicat, però hem de sortir a pels tres punts per treure'ns el mal sabor de boca de diumenge. A més, en cas d'aconseguir la victòria, faríem bo el punt davant el Lleida.\nFent una ullada al futur, on creus que està el nivell d'aquesta plantilla a la classificació?\nJo crec que tenim una molt bona plantilla i, sobretot, molt competitiva. Qualsevol jugador haurà d'entrenar molt bé per guanyar-se la titularitat i això farà que tots treballem molt més dur. Respecte a la posició final és complicat aventurar-se a aquestes alçades, però penso que hi ha equip per estar lluitant per les quatre primeres places. Si comencem bé les primeres jornades i agafem confiança, crec que serem un equip difícil de batre.\nI a nivell individual, quin és el teu objectiu en la teva primera jornada a Segona B?\nEl meu objectiu ha de ser el d'ajudar al màxim a l'equip e intentar jugar el major nombre de partits. Si compleixo aquestes dues premises, voldrà dir que he fet una bona feina.\nPer acabar, quina valoració fas del teu pas per l'Amateur i el futbol territorial?\nCrec que ha estat important començar des d'abaix per agafar confiançar en el futbol amateur. L'experiència de poder entrenar amb el primer equip i jugar al filial ha estat una de les claus perquè ara estigui en el primer equip. Estic molt satisfet de la feina de la temporada passada.\nPer finalitzar, m'agradaria enviar una salutació a la plantilla de l'Amateur. Han estat uns companys immillorables i que em van ajudar molt a l'adaptació a l'equip, ja que al no entrenar amb ells va ser més complicat. Al final m'emporto bons amics i espero que aquest any a Primera Territorial tinguin sort i facin una excel·lent temporada.\nGràcies i molta sort Fito!\nPublicado por Miguel Angel "almunia" en dimecres, de setembre 01, 2010 Cap comentari :\nRoberto Morales deixa el Sabadell després de 4 any...\nEl Lleida rival a la final autònomica de la Copa R...


President: Xavier Garcia Gallinat.\nLos Faltats anem vestits amb samarreta de màniga curta de color verd piscina amb el nostre escut, obra de l'artista Carles Pijuan, imprès en lila. També hi ha l'opció de la samarreta de tires i un model infantil, de color groc. Els complements són el fulard groc i una dessuadora del mateix color amb l'escut en marró.\nCorria l'any 1994, quan un grup d'amics, molts d'ells membres de l'associació juvenil Boira Baixa, amants de bogeries diverses i de la participació de qualsevol mena, van liar-se la manta al cap i van fundar la colla Los Faltats. S'han afegit altres amics, parelles, fills o despistats que aterren per casualitat i s'hi queden. Som una seixantena i cada cop hi ha més canalla. Ens distingiràs perquè dinem a les 5 de la tarda i organitzem novatades inoblidables, així com espectacles nocturns amb algun que altre striptease. Per formar-hi part és indispensable participar tant en la juerga com en el curro i, sobretot, no tenir cap vergonya d'estar més faltat que ningú.


Excursió pel sud de Ripoll i Besora: la Farga de Bebié, Sant Moí i el Malveí - latira\nlatira / Comarca / Natura / Excursió pel sud de Ripoll i Besora: la Farga de Bebié, Sant Moí i el Malveí\nTermes comunals: la Farga de Bebié (Baix Ripollès i el Bisaura) i Sant Moí i el Malveí (Santa Maria de Besora, el Bisaura)\nSortida i arribada: a la Farga de Bebié\nAquest cop la nostra proposta és una excursió circular per una zona molt poc habitada i coneguda a tocar el tram final de la riera de Vallfogona quan arriba al Ter a tocar la Farga de Bebié. La ruta és de bon fer amb només un parell de trams de pujada que tenen molt bona vista. La senyalització groga d’Itinerànnia hi és sempre present i també en la major part la blanca i vermella del GR 151. Serem en bona part dins del Parc del Castell de Montesquiu dins del terme comunal de Santa Maria de Besora i per la zona sud de Llaés del terme comunal de Ripoll. En total són 9 km dels quan dos terços passen per pistes forestal amb poc desnivell.\nEl pont té un pas de vianants paral·lel a la via que ens permet de passar amb seguretat.\nSortim de la Farga de Bebié. Anem a travessar el Ter abans del revolt i de les fàbriques. Hi ha unes escales que ressegueixen el riu fins al pont de ferro pel qual el tren travessa el Ter abans d’entrar al túnel de la Farga.\nEl riu Ter arribant a la Farga de Bebié.\nEl pont ja té un tram per a vianants paral·lel a la via que ens permet passar segurs i veure l’amplada del Ter. Just uns vint metres, un cop acabat el pont, el camí baixa per uns esglaons entre les 2 antigues casetes vinculades al ferrocarril. Passem pel mig d’un quintà i, creuada una carretera de terra, enfilem, a la dreta, un corriol. Puja, costerut, fins a l’ermita i la casa de Sant Moí.\nLa capella de Sant Moí, annexa al mas del mateix nom, es troba documentada al segle XIII, si bé va ser construïda a la fi del segle X. El mas i la capella formen part del castell de Montesquiu. Per les seves característiques, hom diria que és molt més anterior i que pertany a l’època preromànica. Al davant hi trobem el pou.\nLa capella està restaurada i tancada per una reixa que deixa entreveure l’absis amb pintures.\nInterior de l’ermita de Sant Moí.\nAl costat hi ha l’antic pou i després la casa, deshabitada. Aquí un plafó ens explica que som en el Parc del Castell de Montesquiu. Seguim per la pista de terra, força herbada aquí, que passa entre la casa i una cabanya enrunada. Trobem el pal d’Itinerànnia R188 Sant Moí. Tirem, a l’esquerra, en direcció a Ripoll pel GR151 que passa per la carretera forestal. De mica en mica entre els roures, anem veient a la nostra esquerra la conca del Ter per on passa el carril de pujada de la C17, a la riba esquerra, i la via del tren, a la riba dreta. Ens acompanya la remor de fons de fressa de cotxes, i de tant en tant, d’algun tren.\nRàpidament tot és tranquil·litat, anem entrant en el bosc de roures i boixos sense rama. La carretera va fent petits trams de baixada i ens anem acostant al curs final de la riera de Vallfogona. El curs fluvial ha erosionat el fons de la vall deixant entreveure la roca que configura gorgues.\nCurs entre roques de la riera de Vallfogona.\nQuan entrem en unes feixes més planeres, deixem la carretera i enfilem, a la dreta, un corriol, primer costerut i després planer que va resseguint la riera. El corriol va baixant fins a trobar la confluència amb la riera de Vallfogona de la riera de Llaés, més estreta. La creuem per enfilar, durant un quilòmetre, el fort desnivell de la carena. Pugem entre roures i una forta olor de les mates de farigola. Tot arribant al cim, veiem, a la dreta, el Morro del Quer i els cingles del Teixidor i a baix, les ruïnes de la casa de Malveí. Al nord es van veient els cims del Pirineu.\nAiguabarreig de la riera de Llaés, a la dreta, amb la riera de Vallfogona.\nFet el cim, arribem a una carretera de bosc al serrat de Malveí on hi ha el pal R187 d’Itinerànnia. Aquí deixem el GR i continuem les marques grogues d’Itinerànnia, a la dreta, direcció Santa Maria de Besora. La carretera va baixant per la solana fins a trobar-ne una altra que agafem a la dreta avall, cap a travessar de nou la riera de Llaés per un passallís. Aquí torna la pujada, tot seguint pel costat de Malveí.\nCarena que puja al serrat del Malveí.\nAnem enfilant carretera, poc més d’un quilòmetre, per l’obaga, on alguns faigs es barregen amb els roures i pins. Pugem en direcció a la serra de Beví fins a la terrellera rocosa del Coll de la Bassa (pal R190 d’Itinerànnia). Ara tirem, a la dreta, pista avall cap a Sant Moí i la Farga. De seguida, nous plafons ens donen la benvinguda a territori del Parc i travessem un bosc, més obert, de roures i alzines. Un quilòmetre i tres-cents metres tornem al pal R188 a sobre Sant Moí i d’allà al pont del tren i a la Farga, punt d’on hem sortit.


Preestrenen a Figueres un documental que mostra la filosofia d’anar de càmping - Blog Càmpings de Girona\nEl documental Camping Life (la ciutat efímera), que s’ha preestrenat al cinema Las Vegas de Figueres, mostra el dia a dia en un càmping de la Costa Brava durant l’estiu de l’any passat i reflecteix la filosofia i cultura dels que aposten per aquesta opció per fer vacances.\nEl documental, coproduït entre Jopergon i Televisió de Catalunya, “és una mostra de l’essència de la vida en un càmping, un espai natural de gran valor i qualitat que permet passar les vacances a l’aire lliure, en un ambient de descans i de vida social”, segons destaca l’Associació de Càmpings de Girona. També es pot veure la concentració de nacionalitats d’arreu d’Europa que s’hi apleguen, amb campistes que repeteixen des de fa més de vint anys la seva estada en un establiment i que es retroben cada any amb altres campistes. I posa de manifest l’increment de campistes catalans i d’arreu de l’Estat espanyol, ja que es tracta d’una opció que va a l’alça.\nA la preestrena del documental hi va assistir el president de l’Associació de Càmpings de Girona, Miquel Gotanegra, i el gerent, Ward Wijngaert. La projecció a Figueres, que va comptar amb l’assistència d’un centenar de persones, va estar organitzada pel Cineclub Diòptria.\nL’acte va comptar amb la presència del director del documental, Josep Pérez; deMontse Armengou, directora del programa Sense ficció de TV3, on s’estrenarà el documental aquest estiu, i de diferents representants institucionals. Camping Life fa un seguiment de la vida en un càmping. La càmera enregistra diferents testimonis i la pel·lícula és una celebració de la vida a l’aire lliure. El documental compta amb el suport de l’Institut Català de les Empreses Culturals (ICEC) i la col·laboració del Patronat de Turisme de la Costa Brava Girona de la Diputació de Girona i el Consell Comarcal de l’Alt Empordà.


Botifarres i reclamacions en el lliurament de Medalles d'Honor als Bombers - El Gerió Digital\nBotifarres i reclamacions en el lliurament de Medalles d'Honor als Bombers\nInterior assegura que les millores començaran aquest any però no concreta quan\nDivendres, 10 de març de 2017 12:15h\nUn dels efectius del cos de Bombers de Figueres preparant la botifarrada de protesta © ACN\nUn esmorzar reivindicatiu. Això és el que han preparat els Bombers de Figueres aquest divendres a primera hora per a uns convidats especials: el director general de Bombers, Juli Gendrau, i el delegat d'Interior a Girona, Albert Ballesta. Volien que coneguessin de primera mà les mancances de les seves instal·lacions abans d'acudir a l'acte d'homenatge al cos, que se celebrava poc després al Teatre Jardí. Els efectius han preparat una botifarrada i una exposició amb fotografies i objectes per mostrar les deficiències de l'equipament.\nMurs que cauen, forats als accessos, problemes vinculats amb els desaigües i les aigües brutes són alguns dels impedients amb els que han de treballar els efectius de Figueres diàriament. Les han denunciat reiteradament i avui, hi ha tornat. La solució definitiva, diuen, passaria per la construcció d'un nou parc però, amb aquesta possibilitat descartada, esperen que la rehabilitació de l'actual es "compleixi". Precisament, aquesta mateixa setmana Infraestructures.cat, l'empresa pública de la Generalitat, ha licitat el projecte per 1,1 MEUR.\nPer al cos, la reforma no resoldrà tots els problemes que pateixen. I és que a banda de les instal·lacions, també reclamen més personal. En aquest sentit, recorden que n moltes ocasions estan "sota mínims" (amb només cinc efectius de guàrdia) i que, sovint, han de fer sortides amb només tres bombers. Per això, creuen que el model a seguir hauria de ser la unificació.\n"La reforma canviarà moltes coses però no permetrà que aquesta sigui zona de referència per a l'actuació dels Bombers a la part nord de Girona", ha assegurat el caporal i portaveu del parc, Ramon Montané.\nEl caporal lamenta que s'ha perdut l'oportunitat de tenir un heliport i, a més, considera que com que el parc no s'ampliarà substancialment, això no resoldrà els problemes de manca d'efectius, que en ocasions s'han de fer venir d'altres parcs de la zona. "L'actual sistema en xarxa no és operatiu", ha concretat.\nEn aquest sentit, ha assegurat que "potser el més operatiu seria unificar personal" perquè el sistema actual fa que els reforços arribin en un mínim de 15 minuts des d'altres poblacions com la Jonquera o Llançà (amb un parc inaugurat el 2012 que va costar uns 2 MEUR). "En 15 minuts hi ha molta feina a fer", ha remarcat.\nEl director general de Bombers, Jordi Gendrau, ha admès les deficiències que pateix el parc i ha recordat que aquesta mateixa setmana s'ha licitat el projecte. En aquest sentit, ha insistit que ha estat un procés llarg en el qual s'han atès peticions del cos i que esperen que en els propers 4 mesos es resolgui el procés. La previsió és que les obres comencin aquest 2017 però, de moment, no hi ha data. Gendrau sí que ha precisat, però, que la campanya d'estiu no interferirà ni en els tràmits ni en l'inici dels treballs.\nEl protocol d'intervenció al túnel del Pertús\nUn altre del temes que preocupen el cos i que avui s'han posat sobre la taula és la manca de protocol d'intervenció del túnel del TAV al Pertús. Per als Bombers aquesta situació suposa un risc perquè sense aquest document "el responsable de la gestió del risc en cas que passi alguna cosa no té una estratègia planificada a seguir". Gendrau ha assegurat que des de la regió de Girona i l'empresa s'hi està treballant. "Hi ha molta feina feta", ha precisat tot indicant que "no hem de patir perquè davant de qualsevol risc, s'hi podrà donar resposta".\nPel què a l'increment de personal, Gendrau ha afirmat que es tracta d'una reclamació "general" del cos a nivell de tot Catalunya però ha dit que el Pla Estratègic en el qual el Govern està treballant ja contempla millores en infraestructures i personal. "Ara mateix tenim 153 Bombers a l'escola i, si no hi ha res de nou, l'any que ve podrem fer una convocatòria amb 150 més", ha insistit.\nEl parc de Figueres compta amb quatre torns amb set Bombers de plantilla a cadascun i dona servei a 40 municipis, on hi viuen 75.000 persones.